Kegigihan lelaki OKU buat ‘live’ di Shopee dipuji netizen
Oleh KOSMO!

19 April 2021, 5:01 pm
Oleh IZZATUL ‘AIN AZMAN
PETALING JAYA – Rata-rata pengguna laman sosial Twitter memuji kegigihan seorang lelaki orang kelainan upaya (OKU) yang sanggup membuat siaran langsung di platform e-dagang Shopee bagi meneruskan kehidupan.
Lelaki itu, Foo Chia Keat, 31, membuat siaran langsung jualan dengan menjual pewangi kereta dan rumah hingga menjadi tular dan mendapat reaksi pelbagai netizen.
Menurut seorang netizen @shykinn , dia mengajak pengguna Twitter untuk menyokong perniagaan lelaki OKU terbabit bagi menyenangkan hatinya.
Bagi @rizwanabdullah_ pula, dia mahu membelanja pewangi itu kepada tiga orang sebagai tanda menyokong perniagaan lelaki berkenaan.
“Siapa perlukan pewangi kereta dan rumah? Saya punya masih banyak, tapi saya nak beli daripada lelaki itu. Saya belanja tiga orang, cuma bagi maklumat saja,” ciapnnya.

Sementaran itu, Foo turut mengucapkan terima kasih kepada pengguna laman media sosial kerana menyokong perniagaannya hingga kisahnya tular.
“Saya mengucapkan jutaan terima kasih atas sokongan kerana menularkan perniagaan saya. Terima kasih juga kepada Bliese kerana selalu menyokong saya dalam perniagaan ini selama dua tahun,” katanya.
Terdahulu, video siaran langsung Foo menjual pewangi  yang dikongsi seorang pengguna Twitter tular selepas menerima 42.4k ulang kicau dan 36.1k tanda suka. -K! ONLINE


Enam individu terbabit skim pelaburan tidak wujud rugi RM59,485
Oleh SITI NOR MAS ERAH AMRAN

19 April 2021, 4:10 pm
SEBERANG PERAI – Enam individu kerugian sebanyak RM59,485 selepas menyertai satu skim pelaburan dipercayai tidak wujud di Kepala Batas di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, keenam-enam individu yang berusia di antara 20-an sehingga 30-an telah membuat pelaburan melalui sebuah syarikat yang sama.
Katanya, semua mangsa dijanjikan keuntungan pulangan wang berganda daripada jumlah modal yang diberikan dengan setiap urus niaga hanya dijalankan menerusi aplikasi Whatsapp tanpa sebarang dokumen perjanjian.
“Pada awal pelaburan, mangsa akan memberikan modal dalam jumlah yang kecil sebelum menerima pulangan sebanyak tiga kali ganda.
“Mangsa yang percaya dengan pulangan tinggi yang diperolehi kemudiannya melabur menggunakan modal yang lebih besar.
“Walau bagaimanapun, masing-masing tidak menerima sebarang pulangan yang dijanjikan selepas pelaburan seterusnya dibuat,” katanya kepada pemberita di sini hari ini.

Beliau berkata, kes disiasat mengikut Seksyen 420 Kanun Keseksaan. – K! ONLINE


Dua bot ditahan tangkap ikan di Taman Laut
Oleh MASTURAH SURADI

19 April 2021, 1:21 pm
MERSING – Dua vessel penangkapan ikan zon A ditahan ketika menjalankan aktiviti menangkap ikan dalam kawasan Taman Laut di Pantai Pulau Aur, Mersing, Johor di sini awal pagi hari ini.
Pengarah Perikanan Negeri Johor, Noraishah Hashim berkata, tangkapan itu dilakukan ketika rondaan rutin pemantauan vessel pantai timur yang dijalankan di perairan Johor Timur oleh Cawangan Taman Laut dan Pengurusan Sumber, Jabatan Perikanan Negeri Johor.
Katanya, adalah menjadi kesalahan di bawah Seksyen 43, Akta Perikanan 1985 mengambil, mengalih atau memiliki haiwan akuatik dalam kawasan Taman Laut.
“Hasil pemeriksaan dan siasatan mendapati dua vessel penangkapan ikan zon A yang membawa pemancing tempatan itu telah menjalankan aktiviti menangkap ikan dalam kawasan taman laut.
“Vessel pertama yang ditahan sekitar pukul 3 pagi di 0.5 batu nautika daripada Pantai Pulau Aur dikendalikan seorang tekong berumur 62 tahun dan enam pemancing tempatan berumur sekitar 49 tahun sehingga 75 tahun
“Manakala vessel kedua ditahan 0.6 batu nautika daripada Pantai Pulau Aur terdiri seorang tekong berumur 56 tahun, seorang awak-awak berusia 48 tahun dan enam pemancing berumur 34 tahun sehingga 58 tahun,”katanya dalam satu kenyataan hari ini.

Noraishah berkata, kedua-dua vessel ditahan bersama peralatan menangkap ikan dan akan disiasat di bawah seksyen 43 (1), Akta Perikanan 1985.-K! ONLINE


Lelaki tolak isteri dari tingkat 18 kondominium dituduh membunuh
Oleh MOHD SYALMIZI HAMID

19 April 2021, 2:18 pm
GEORGE TOWN – Seorang tukang masak dihadapkan ke Mahkamah Majistret di sini hari ini atas pertuduhan membunuh isterinya di Ayer Itam di sini minggu lalu.
Bagaimanapun tiada pengakuan direkodkan daripada tertuduh, Danish Xavier Francis Xavier, 34, selepas pertuduhan dibacakan terhadapnya di hadapan Majistret Jamaliah Abd. Manap.
Mengikut pertuduhan, dia didakwa menolak isterinya dari tingkat 18 di Kondominium Bukit Awana, Jalan Bukit Kukus, Ayer Itam, di sini.
Tertuduh didakwa melakukan kesalahan itu kira-kira pukul 12 tengah malam pada 10 April lalu.
Dia didakwa mengikut Seksyen 302 Kanun Keseksaan yang membawa hukuman gantung sampai mati jika sabit kesalahan.
Kes dikendalikan Timbalan Pendakwa Raya Yazid Mustakim, manakala tertuduh tidak diwakili peguam.

Mahkamah turut tidak membenarkan tertuduh diikat jamin sementara kes akan disebut semula pada 26 Jun ini bagi serahan dokumen.
Kosmo! Online baru-baru ini melaporkan seorang wanita ditemui mati di atas bumbung bilik kabel suis Tenaga Nasional Berhad (TNB) di tingkat satu, Kondominium Bukit Awana.
Susulan penemuan mayat ejen insurans berusia 35 tahun itu, polis menahan suaminya yang kemudian mengaku menolak mangsa menerusi tingkap kediaman mereka di tingkat 18 kondominium terbabit. – K! ONLINE


Peminat tak keruan Dylan O’Brien tweet bahasa Melayu
Oleh MOHD. HAIKAL ISA

19 April 2021, 1:27 pm
PETALING JAYA – Bintang filem Love and Monsters yang kini sedang sohor kini tangga nombor satu di Malaysia menerusi Netflix, Dylan O’Brien membuatkan peminat Malaysia tidak keruan apabila memuat naik tweet atau ciapan dalam bahasa Melayu.
Dylan membalas ciapan yang ditinggalkan akaun rasmi Netflix Malaysia yang menyenaraikan sebab-sebab mengapa filem arahan Michael Matthews tersebut wajib ditonton peminat.
Ciapan dimuat naik Dylan di laman Twitter
“Wah, semua sebab-sebab yang terbaik (emoji berbentuk hati). Semua anda mahu ada dalam filem ini!,” ciap Dylan atau nama lengkapnya, Dylan Rhodes O’Brien, 30.
Dylan yang merupakan aktor kelahiran New York, Amerika Syarikat mula dikenali menerusi karakter Thomas dalam trilogi, Maze Runner selain beberapa filem lain seperti Bumblebee dan Deepwater Horizon.
Sebelum Dylan, pemain karakter ikonik, Thor pernah bercakap dalam bahasa Indonesia ketika sesi temu bual mempromosikan filem lakonannya, Thor: Rognarok (2017).
Seorang netizen Twitter berseloroh apabila Dylan bertindak berciap dalam bahasa Melayu: “Chris Hemsworth shaking and crying right now (Chris Hemsworth sedang menggigil dan menangis sekarang).

Ciapan Dylan setakat pukul 12 tengah hari ini mendapat 17,000 tanda suka (like) dan mencetuskan interaksi ramai bukan sahaja dalam kalangan pengguna Twitter Malaysia bahkan dari negara lain seperti Sepanyol, Mexico dan Itali.
Sejak ditayangkan menerusi Netflix bermula 14 April lalu, Love and Monsters kini menjadi filem nombor satu di 80 buah negara. – K! ONLINE


Pakar pemindahan buah pinggang pertama negara meninggal dunia
Oleh LUQMAN RIDHWAN MOHAMED NOR

19 April 2021, 1:53 pm
PETALING JAYA – Pakar urologi yang menjalankan pembedahan pemindahan buah pinggang pertama dalam negara, Datuk Dr. Hussein Awang meninggal dunia di Hospital Pakar KPJ Tawakkal pada pukul 11.27 malam semalam.
Ketua Pengarah Kesihatan, Tan Sri Dr. Noor Hisham Abdullah dalam kenyataan di laman Facebook mengucapkan takziah kepada anak Allahyarham, Datuk Dr. Zanariah Hussein dan ahli keluarganya.
“Takziah juga kepada Tan Sri Yahya Awang dan keluarga atas kehilangan abangnya.
“Semoga rohnya dicucuri rahmat dan ditempatkan dalam kalangan orang-orang beriman. Al-Fatihah,” katanya. – K! ONLINE


Pengguna dinasihat buat perbandingan harga sebelum beli
Oleh NUR HUDA MUSA

19 April 2021, 1:49 pm
KUALA LUMPUR – Pengguna dinasihatkan agar sentiasa membuat perbandingan harga barangan sebelum membuat keputusan pembelian.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur, Ariffin Samsudin berkata, perbandingan harga boleh dibuat melalui aplikasi Price Catcher yang diperkenalkan oleh KPDNHEP bagi mendapatkan harga dan premis yang terbaik sebelum berbelanja.
“Sehingga 18 April, KPDNHEP telah menjalankan pemeriksaan di 472 premis di sekitar Kuala Lumpur. Pemeriksaan hari ini pula adalah berdasarkan maklumat yang diperoleh dari pengadu-pengadu di sembilan saluran KPDNHEP mengenai kenaikan harga barang seperti ayam dan sayur-sayuran.
“Pemeriksaan di Pasar Datuk Keramat, Kuala Lumpur hari ini mendapati rata-rata peniaga menjual barangan keperluan seperti ayam pada kadar harga RM8.80 sehingga RM9.50 sekilo,” katanya kepada pemberita selepas melakukan pemeriksaan prihatin berkaitan kenaikan harga barang di Pasar Datuk Keramat, di sini hari ini.
Katanya, pemeriksaan kali ini juga meliputi pelaksanaan penguatkuasaan bersasar dan seragam dibulan Ramadan dan menjelang Aidil Fitri di bawah Ops Pantau 2021.
Ditanya sama ada KPDNHEP ada mengesan kenaikan harga melampau seperti yang tular di media sosial baru-baru ini Ariffin berkata, pihaknya mendapati ada kenaikan harga pada barangan seperti ayam, tetapi tidak terlalu mahal seperti yang diwar-warkan di media sosial.

“Harga memang ada sedikit kenaikan tetapi tidak seperti yang tular dalam media sosial. Berdasarkan pemeriksaan kita dapati pengguna masih lagi mampu membeli dengan harga-harga yang ditawarkan.
“Sebenarnya kenaikan bekalan harga ayam ini bukan semata-mata dinaikkan oleh peniaga, tetapi dinyatakan sendiri oleh mereka bahawa harga naik berdasarkan bekalan daripada pemborong,” ujarnya.
Katanya, hasil pemeriksaan ke atas 53 premis mendapati, majoriti peniaga di pasar itu juga mematuhi peraturan serta perundangan yang berkuatkuasa. – K! ONLINE


Keluar AP stabilkan harga ayam
Oleh TENGKU DANISH BAHRI TENGKU YUSOFF

19 April 2021, 2:14 pm
KUALA TERENGGANU – Kerajaan tidak tolak kemungkinan mengeluarkan permit import (AP) bagi membekalkan bekalan ayam segar ke dalam negara bagi menstabilkan harga.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, cadangan yang bertujuan untuk mengatasi kenaikan mendadak harga ayam itu sedang dibincangkan bersama Kementerian Pertanian dan Industri Makanan.
“Pengeluaran AP (mengimport ayam) akan dilaksanakan jika golongan penternak masih berdegil dan menangguk di air yang keruh.
“Lambakan ayam import ini akan meningkatkan penawaran sekali gus menstabilkan semula harga,” katanya selepas meninjau harga barangan keperluan di Pasar Chabang Tiga di sini hari ini.
Rosol berkata, tinjauan mendapati harga ayam di pasaran rata-rata sudah mencecah RM10 sekilogram dan tidak menolak kemungkinan akan berlaku lagi kenaikan sekiranya tiada sebarang tindakan diambil.
Dalam perkembangan sama, beliu memberitahu, setakat ini, sebanyak 42 notis kompaun telah dikeluarkan terhadap 25 pemborong dan 17 penternak kerana menaikkan harga ayam secara tidak munasabah.

“Saya banyak menerima aduan daripada peniaga tentang kenaikan itu disebabkan harga tinggi yang dikenakan pembekal,” katanya. – K! ONLINE


Undi18, AGC bantah permohonan
Oleh NUZULSHAM SHAMSUDDIN

19 April 2021, 2:24 pm
KUALA LUMPUR – Jabatan Peguam Negara (AGC) hari ini meengemukakan bantahan awal terhadap permohonan kebenaran semakan kehakiman yang dikemukakan 18 orang anak muda untuk melaksanakan Undi18 secara automatik (AVR).
Peguam Kanan Persekutuan, Shamsul Bolhassan selaku reponden berkata, bantahan awal yang difailkan hari ini, dibuat atas alasan permohonan yang dikemukakan 18 orang anak muda yang mewakili gerakan Undi18 selaku pemohon itu adalah pramatang dan remeh.
Menurut Shamsul semua undang-undang dan peraturan yang diperlukan perlu dipinda sebelum pendaftaran pemilih automatik dapat dilaksanakan.
Katanya, pemohon dalam tuntutannya berkata bahawa penguatkuasaan dan pelaksanaan seksyen 3(a) dan 3(b) Perlembagaan pindaan boleh dilakukan secara berasingan selain pendaftaran orang berkelayakan boleh dilakukan secara manual dan AVR dapat dilakukan di kemudian hari.
“Dalam hujahan kami, dikemukakan bahawa penguatkuasaan dan pelaksanaannya ke kawasan pilihan raya pindaan tidak dapat dilakukan secara terpisah dan harus dilakukan bersama,” katanya ketika ditemui selepas prosiding kes di hadapan Hakim Datuk Ahmad Kamal Md. Shahid di Mahkamah Tinggi di sini.
Mahkamah kemudian menetapkan 6 Mei ini untuk mendengar kebenaran semakan kehakiman tersebut.

Dalam prosiding itu, semua pemohon diwakili peguam-peguam Datuk S.Ambiga, Datuk Gurdial Singh Nijar, Abraham Au dan Lim Wei Jiet.
Hari ini sepatutnya ditetapkan pendengaran bagi memulakan semakan kehakiman namun disebabkan AGC mengemukakan bantahan awal pemohon memerlukan masa untuk mengemukakan hujahan balas terhadap bantahan awal itu.
Pada 2 April lalu, 18 orang anak muda yang mewakili gerakan Undi18 memfailkan semakan kehakiman terhadap Perdana Menteri, Kerajaan Malaysia dan Suruhanjaya Pilihan Raya masing-masing sebagai responden pertama hingga ketiga di Mahkamah Tinggi di sini bagi menuntut dua perisytiharan mahkamah.
Dua perisytiharan itu ialah tindakan kerajaan menangguhkan pelaksanaan penurunan umur pengundi daripada 21 ke 18 adalah tidak rasional, tidak sah, tidak berpatutan dan merupakan pencabulan hak pengundi.
Mereka juga menuntut pengundi berumur 18 ke 20 tahun berhak mengundi menjelang Julai 2021.
Para pemohon menuntut perisytiharan daripada Mahkamah bahawa penangguhan oleh kerajaan dalam pelaksanaan Rang Undang-undang (RUU) Undi18 adalah tidak rasional, melanggar proses dan semangat undang-undang, serta mencabul hak pengundi.
Selain itu, para pemohon juga merayu kepada mahkamah untuk mengarahkan kerajaan melaksanakan Seksyen 3(a) Akta Perlembagaan (Pindaan) 2019 pada atau sebelum Julai 2021. -K!ONLINE


Jangan fitnah bakal menantu saya – Sheila Rusly
Oleh NUR EMIRA SAIZALI

19 April 2021, 1:43 pm
PETALING JAYA – Pelakon yang juga penerbit popular, Sheila Rusly menyelar netizen yang mendakwa bakal menantunya, Elisya Sandha sudah menetap di kediamannya.
“Dia belum tinggal di sini. Bila dia ada di sini pada waktu malam, anda semua mula menabur fitnah Elisya sudah menetap bersama kami.
“Jangan fitnah, berdosa. Dia masih ada ibu bapa yang perlu dijaga dan dia tahu tata tertibnya,” katanya Sheila dalam video siaran langsung Instagramnya semalam.
Dalam video berkenaan, kelihatan Sheila dan Elisya sedang memasak dan berkongsi resipi Seafood Pasta Kam Heong.
Dalam pada itu, pengacara rancangan Ketuk-Ketuk Ramadan itu memberitahu keberadaan Elisya di rumahnya bertujuan untuk belajar memasak.
“Daripada Elisya pergi melepak tak tentu arah, lebih baik belajar memasak dengan saya.

“Malah, kedua-dua mereka ada di depan mata saya. Kalau mereka cuba lakukan perkara yang kurang elok, kaki saya akan sampai dahulu. Jadi, jangan tabur fitnah kepada menantu saya ya,” ujarnya lagi.
Untuk rekod, Elisya atau nama sebenarnya Nur Elisya Mohd Faisal, 22, mengikat tali pertunangan dengan anak sulung Sheila, Uzair Haqimy, 25, pada 31 Januari lalu di kediaman kakaknya, Fasha Sandha.- K! ONLINE


159 pelajar sekolah jalani ujian calitan
Oleh KHAIRUL MOHD. ALI

19 April 2021, 1:23 pm
JOHOR BAHRU – Seramai 159 pelajar dari lima buah sekolah di daerah ini telah diarahkan menjalani ujian saringan Covid-19 di Pusat Sehenti Penilaian Covid-19 (OSCAC) di Pasir Gudang dan Bukit Indah setakat semalam.
Pengerusi Jawatankuasa Kesihatan dan Alam Sekitar Johor, R. Vidyananthan berkata, tindakan kawalan telah dijalankan bagi memastikan tiada penularan berlaku di sekolah yang dikenalpasti.
Menurutnya, bagi setiap warga sekolah yang dilaporkan positif, Jabatan Kesihatan akan membuat pemantauan dan saringan kontak rapat bagi memastikan tiada penularan berlaku di dalam sekolah.
“Kebelakangan ini, Johor melihat peningkatan kes Covid-19 yang dilaporkan dalam kalangan warga sekolah, melibatkan guru dan pelajar.
“Kebanyakan kes adalah penularan di dalam rumah ekoran daripada aktiviti sosial keluarga, di mana ahli keluarga dari jauh bertemu dan berkumpul untuk bermesra di dalam rumah,” katanya dalam satu kenyataan, di sini hari ini.
Tambah beliau, kebanyakannya tidak mematuhi prosedur operasi standard (SOP) ditetapkan membabitkan amalan 3S iaitu ruang sempit, sesak dan sembang dekat.

“Masih ada keluarga yang mengadakan aktiviti sosial seperti berkumpul di pusat hiburan, kenduri kahwin dan aktiviti riadah lain secara berkumpulan,”katanya.
Sementara itu, Vidyananthan turut memberitahu, setakat semalam hanya seramai 1,117,201 atau 39.4 peratus penduduk Johor yang telah mendaftar dalam MySejahtera untuk mendapatkan suntikan vaksin imunisasi Covid-19. -K! ONLINE


Hamidin ketuai skuad Harimau Malaya terima vaksin Covid-19
Oleh SUBKHI SUDARJI

19 April 2021, 2:08 pm
PUTRAJAYA – Presiden Persatuan Bola Sepak Malaysia (FAM), Datuk Hamidin Mohd. Amin mengetuai barisan skuad Harimau Malaya menerima suntikan vaksin Covid-19, hari ini sempena Program Imunisasi Covid-19 Kebangsaan.
Selepas Hamidin ia disusuli Ketua jurulatih Harimau Malaya, Tan Cheng Hoe sebelum ketua pasukan Harimau Malaya, Aidil Zafuan Abd. Razak.
Hamidin bersama Cheng Hoe dan Aidil merupakan kumpulan paling awal menerima suntikan vaksin di Dewan Seri Seroja, Jalan Diplomatik 2/2, Diplomatik Presint di sini kira-kira pukul 10.30 pagi.
Kosmo! semalam melaporkan, Ketua Jurulatih skuad Harimau Malaya, Cheng Hoe mengesahkan pihaknya sudah ada senarai pendek 38 pemain yang bakal menerima suntikan vaksin Covid-19.
Kata Cheng Hoe, pemilihan itu bagaimanapun bukan senarai akhir pasukan yang akan dipilih untuk saingan kelayakan Piala Dunia 2022/Piala Asia 2023 yang akan berlangsung di Emiriyah Arab Bersatu pada Jun depan.
Seramai 78 individu merangkumi pegawai, barisan kejurulatihan dan pemain dipilih untuk menerima suntikan pertama vaksin Pfizer-BioNTech itu.

Semua mereka akan menerima suntikan kedua pada 10 Mei ini.
Sebagai rekod, skuad kebangsaan mendapat berita yang ditunggu-tunggu selepas Menteri Belia dan Sukan, Datuk Seri Reezal Merican Naina Merican mengesahkan mereka akan menerima suntikan vaksin Covid-19 pada Rabu lepas. -K! ONLINE


Dua lelaki ‘viral’ bergaduh ditahan polis
Oleh ASLIZA MUSA

20 April 2021, 10:49 pm
IPOH – Dua lelaki ditahan polis hari ini selepas video mereka bergaduh di luar sebuah restoran dekat sini, tular di media sosial.
Ketua Polis Daerah Ipoh, Asisten Komisioner A. Asmadi Abd. Aziz berkata, tangkapan itu dilakukan sejurus pihak polis menerima laporan berhubung kejadian itu yang disiasat mengikut Seksyen 160/427 Kanun Keseksaan dan Seksyen 6(1) Akta Bahan Kakisan, Letupan dan Senjata Berbahaya 1958.
Katanya, siasatan mendapati, pergaduhan itu berlaku akibat perselisihan faham dan provokasi antara pemilik restoran dan pelanggan atas isu pembayaran makanan.
“Kita sahkan telah menerima laporan berhubung kejadian itu dan tangkapan juga dilakukan terhadap dua lelaki yang terlibat,” katanya dalam kenyataan di sini hari ini.
Mengulas lanjut A. Asmadi berkata, pihak polis juga mengesan seorang pemilik akaun Twitter bernama ‘V 3 3 R [email protected]’ yang didapati mengeluarkan kenyataan kononnya anggota polis yang berada di lokasi kejadian tidak mengambil sebarang tindakan.
Katanya, berdasarkan semakan ke atas video yang dikongsi pemilik akaun itu, individu yang dilihat memakai uniform berwarna gelap bukan anggota polis sebaliknya anggota penguat kuasa pihak berkuasa tempatan (PBT).

“Sehubungan itu, satu laporan polis telah dibuat ke atas pemilik akaun itu untuk siasatan di bawah Seksyen 505(C) Kanun Keseksaan dan Seksyen 233 Akta Komunikasi dan Multimedia 1998,” katanya.
Terdahulu, video berdurasi 1 minit 36 saat yang tular di media sosial itu memaparkan perselisihan faham antara penunggang penghantar makanan dengan seorang lelaki dipercayai pemilik restoran.
Kejadian bertikam lidah itu sambil ditenangkan anggota penguat kuasa PBT menjadi tidak terkawal apabila kedua-dua mereka saling menyerang dan memukul. K! ONLINE.


Kanak-kanak berbalas renungan dengan kucing liar gergasi
Oleh KOSMO!

20 April 2021, 9:30 pm
DENVER, COLORADO – Seorang kanak-kanak perempuan berumur  lima tahun di Amerika Syarikat terserempak dengan seekor kucing liar dikenali sebagai ‘bobcat’ dalam kalangan masyarakat tempatan bermain di halaman rumahnya, lapor agensi berita United Press International semalam.
Menerusi rakaman sistem televisyen litar tertutup (CCTV) di  rumah Eric dan Nicole Woodard, pasangan tersebut mendapati anak mereka, Rian, berbalas renungan dengan seekor kucing besar yang muncul di sebalik pagar kediaman mereka.
“Saya sangkakan dia hanya bersikap dramatik dan kucing tersebut cuma kucing peliharaan biasa,” ujar Nicole selepas Rian memberitahunya  bahawa dia terserempak dengan seekor kucing gergasi.
Tanggapan itu bagaimanapun meleset apabila Nicole dan Eric memeriksa CCTV  dan mendapati Rian sedang duduk di atas basikalnya sambil  merenung kucing tersebut.
Kanak-kanak dan kucing tersebut dilihat berbalas renungan sekitar  22 saat sebelum haiwan itu berpaling dan beredar dari situ.
“Ia seolah-olah berlaku selama sejam. Rian dan kucing itu hanya terdiam dan merenung satu sama lain,” tambah Nicole.

Rian langsung tidak cemas ketika melalui detik-detik itu.
Sementara itu, menurut Taman dan Hidupan Liar Colorado, kucing liar u adalah haiwan ‘perahsia’ dan jarang ditemui. – Agensi


Dua bazar Ramadan tidak patuh SOP diberi notis amaran
Oleh MOHD SYALMIZI HAMID

20 April 2021, 8:55 pm
SEBERANG PERAI – Dua bazar Ramadan di Kepala Batas di sini diberi notis amaran selepas didapati tidak mematuhi SOP yang ditetapkan.
Ia membabitkan Bazar Ramadan Pekan Kepala Batas dan Bazar Ramadan Penaga.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, tinjauan pihaknya mendapati penganjur kedua-dua bazar berkenaan gagal mematuhi SOP.
“Antara kesalahan adalah tidak mengawal jumlah pengunjung, gagal catat nama yang betul pada buku catatan, pekerja melebih dua orang di satu gerai dan isu pemakaian apron pakai buang.
“Oleh itu, wakil Majlis Bandaraya Seberang Perai (MBSP) mengeluarkan notis serta merta kepada penganjur untuk menambah baik SOP,” katanya kepada pemberita hari ini.
Beliau berkata, pihaknya akan membuat pemeriksaan semula di kedua-dua bazar berkenaan esok bagi memastikan penganjur mematuhi notis yang dikeluarkan.

“Jika masih gagal patuhi SOP, surat tunjuk sebab akan dikeluarkan dan bazar akan diarahkan tutup,” katanya.
Daerah ini meluluskan pembukaan 19 bazar Ramadan dan satu bazar Aidilfitri sepanjang bulan Ramadan ini. – K! ONLINE


Sut badan berotot trend baharu di China
Oleh KOSMO!

20 April 2021, 10:00 pm
BEIJING, CHINA – Sebuah syarikat dari China menghasilkan sut  badan berotot yang memberi ilusi  bahawa pemakanya  mempunyai bentuk badan tegap dan sasa, lapor laman berita Oddity Central semalam.
Sut badan silikon itu memberi peluang kepada lelaki untuk mendapatkan bentuk badan idaman tanpa perlu melalui rejim senaman ketat di gimnasium.
Dihasilkan oleh syarikat  bernama Smitizen, sut tersebut didatangkan lengkap dengan ‘otot’ yang terserlah serta direka mengikut posisi badan manusia sebenar. Menurut Smitizen, sut tersebut amat sesuai dipadankan dengan pakaian ketat.
Malah, ada sut yang dilengkapi  bulu roma  bagi menjadikannya kelihatan lebih realistik.
Ada antaranya hanya menutupi bahagian tubuh dengan membiarkan tangan terdedah dan ada sut  yang menutupi seluruh badan.
Produk itu laris dijual menerusi platform e-Dagang seperti Taobao dan Aliexpress pada harga 790 yuan (RM501) hingga 3,980 yuan (RM2,523), bergantung kepada saiz dan kualitinya. – Agensi


KTMB catat penurunan 40 peratus di Lembah Klang
Oleh SITI AMINAH MOHD YUSOF

20 April 2021, 8:33 pm
KUALA LUMPUR – Keretapi Tanah Melayu Berhad (KTMB) merekodkan penurunan penumpang kira-kira 40 peratus meliputi kawasan perkhidmatan di Lembah Klang pada musim pandemik.
Ketua Pegawai Operasi KTMB, Mohd Zain Mat Taha berkata, penggunaan komuter pada tahun lalu merekodkan 25,000 penumpang sehari berbanding 65,000 pada 2019 dengan trend itu dijangka tidak banyak berubah menjelang hujung tahun ini.
“Di kawasan utara turut berlaku penurunan ketara dengan secara purata kira-kira 6,000 penumpang direkodkan sehari berbanding 17,000 penumpang sehari sebelum penularan koronavirus.
“Kemungkinan besar untuk mencapai kembali jumlah 65,000 penumpang sehari agak sukar bergantung kepada situasi pandemik,” katanya kepada pemberita selepas majlis memeterai memorandum perjanjian persefahaman (MoU) bersama platform e-hailing MyCar di sini hari ini.
Bagaimanapun, beliau optimis akan berlaku sedikit peningkatan apabila orang ramai mula menggunakan perkhidmatan komuter untuk berulang-alik dari rumah ke tempat kerja selaras dengan tindakan kerajaan membenarkan kehadiran 100 peratus pekerja sektor swasta di kawasan Perintah Kawalan Pergerakan Bersyarat bermula bulan ini.
Terdahulu beliau berkata, kolaborasi KTMB bersama MyCar diharapkan dapat menggalakkan orang ramai untuk menggunakan perkhidmatan awam pada harga berpatutan sekali gus memberikan keselesaan buat mereka.

“Kerjasama antara kedua belah pihak dijangka dapat memberi keuntungan dan peluang yang besar kepada liputan rangkaian KTMB di seluruh Semenanjung Malaysia.
“Melalui kerjasama ini, perkhidmatan MyCar secara tidak langsung akan melengkapkan pengalaman perjalanan penumpang sehingga tiba ke destinasi,” ujarnya.
Sementara itu, Ketua Pegawai Operasi MyCar, Shafiq Affendi berkata, menerusi MoU itu pihaknya menawarkan kod promosi eksklusif, KTMBEST bagi perjalanan pergi dan balik di 53 stesen KTMB termasuk pada musim perayaan yang boleh diakses melalui aplikasi MyCar 3.0.
“Antara tawaran menarik yang disediakan ialah pemberian diskaun minimum RM2 kepada semua penumpang KTMB selain kod tawaran promosi yang akan dikeluarkan dari semasa ke semasa.
“Program ini melibatkan 60,000 pemandu e-hailing yang berdaftar dengan MyCar dan mereka tetap akan menerima kadar bayaran tambang seperti biasa kerana potongan harga itu dibayar oleh pihak syarikat kami,” jelasnya. – K! ONLINE


Dua lelaki melecur, motosikal terbakar akibat kemalangan
Oleh ASLIZA MUSA

20 April 2021, 9:55 pm
PASIR SALAK – Dua lelaki melecur selepas terlibat kemalangan yang mengakibatkan sebuah motosikal terbakar dalam kejadian di Kampung Pasir Garam, Kampung Gajah di sini hari ini.
Dalam kejadian kira-kira pukul 6 petang itu, penunggang motosikal jenis Demak melecur 45 peratus di badan manakala lelaki warga Pakistan yang menunggang motosikal Honda EX5 pula melecur kira-kira 30 peratus.
Kedua-dua mereka yang berusia lingkungan 30-an itu dirawat di Hospital Changkat Melintang.
Pusat Gerakan Operasi Jabatan Bomba dan Penyelamat Malaysia (JBPM) Perak berkata, sebaik sahaja dimaklumkan kemalangan itu, sepasukan tujuh anggota dari Balai Bomba dan Penyelamat (BBP) Kampong Gajah telah digerakkan ke lokasi kejadian.
Katanya, setibanya di sana, didapati dua lelaki cedera dengan kesan lecur di badan setelah motosikal yang ditunggang mereka bertembung lalu terbakar.
“Anggota segera memadam kebakaran motosikal jenis Demak yang ketika itu telah terbakar kira-kira 95 peratus.

“Dua mangsa yang cedera itu segera diserahkan kepada petugas perubatan untuk dihantar ke hospital bagi rawatan lanjut,” katanya. K! ONLINE.


Kanak-kanak 3 tahun ‘ketagih’ dadah angkara bapa tiri
Oleh NOR SHAFAWATI YUP

20 April 2021, 10:44 pm
SEREMBAN – Polis kini sedang mengesan seorang lelaki yang juga ayah tiri mangsa yang dipercayai melakukan pengabaian dengan memasukkan dadah pada tubuh kanak-kanak itu ketika di bawah jagaannya.
Ketua Polis Daerah Nilai, Superintendan Mohd. Fazley Ab Rahman berkata, pihak polis menerima laporan polis berhubung kejadian itu Ahad lalu daripada seorang doktor yang bertugas di Hospital Tunku Azizah Kuala Lumpur ketika membuat rawatan ke atas seorang kanak-kanak lelaki berusia tiga tahun.
“Ujian air kencing yang dijalankan terhadap kanak-kanak itu mendapati dia positif dadah jenis Amphetamine dan Methapetamine.
“Sebelum itu, ibu mangsa telah membawa kanak-kanak itu ke hospital pada Khamis lalu untuk rawatan setelah melihat dia berkelakuan aneh dan tidak seperti biasa,” katanya dalam kenyataan di sini hari ini.
Mohd. Fazley berkata, siasatan awal mendedahkan mangsa telah dijaga oleh ayah tirinya sehari sebelum itu pada Rabu lalu di Nilai di sini.
“Sehubungan itu, polis kini sedang berusaha mengesan suspek, Mohd. Faresh Khalid, 38 dan bekerja sebagai tukang jahit dengan alamat terakhir di Pangsapuri Mawar Sari Setiawangsa, Kuala Lumpur dan Taman Desa Jasmin, Nilai.

“Suspek dikehendaki bagi membantu siasatan di bawah Seksyen 31 (1)(a) Akta Kanak-Kanak 2001 dan Seksyen 15(1)(a) Akta Dadah Berbahaya 1952,” katanya. K! ONLINE


Dana RM1.77 juta diperlukan untuk tiga projek wakaf di Palestin
Oleh AHMAD SHAHERMAN SHAMSURI

20 April 2021, 8:39 pm
GOMBAK – Muslim Care Malaysia (MCM) menyasarkan kutipan derma kira-kira RM1.77 juta bagi pembinaan tiga projek wakaf di Bandar Gaza, Palestin dalam tempoh dua tahun akan datang.
Pengerusi MCM, Zulkifli Wahijan berkata, projek dengan kerjasama Kementerian Wakaf Palestin itu melibatkan tiga fasa dengan fasa pertama dijangka siap sepenuhnya hujung tahun ini.
Menariknya projek wakaf ini kata beliau, setiap pembangunan tersebut akan memberi pulangan kepada kedua-dua pihak melalui sewaan bangunan dan kemudiannya ia akan dikembalikan kepada golongan yang memerlukan di negara terbabit seperti golongan asnaf dan pihak hospital.
“Bagi fasa pertama projek ini, kita memerlukan dana kira-kira RM250,000 bagi pembinaan lapan buah lot kedai di Bandar Gaza, manakala tapak (tanah) untuk pembinaannya telah diuruskan oleh Kementerian Wakaf Palestin.
“Kos keseluruhan fasa satu yang dikenali sebagai Wakaf Tajul Al-Waqar termasuk kos tanah adalah kira-kira RM1 juta. Melalui projek ini kita yakin mampu menjana pendapatan (sewa) kira-kira RM40,000 setahun,” katanya.
Beliau berkata demikian pada sidang akhbar selepas Majlis Perlancaran Dana Wakaf Produktif Malaysia Palestin di Universiti Islam Antarabangsa Malaysia (UIAM) di sini hari ini yang turut dihadiri Rektor UIAM, Prof. Tan Sri Dr Dzulkifli Abdul Razak.

Mengulas lanjut, Zulkifli berkata, beliau menyasarkan kutipan bagi fasa pertama ini mampu dicapai sebelum satu Syawal nanti kerana dana tersebut akan disalurkan ke Palestin secepat mungkin.
“Apabila dana bagi fasa pertama ini mencukupi kita dapat menyegerakan pembinaan lot kedai itu dan pada masa sama dapat membantu masyarakat di sana yang kini semakin terhimpit susulan serangan oleh rejim Zionis hampir setiap hari walaupun di bulan Ramadan,” ujarnya.
Tambah beliau, bagi fasa kedua dan ketiga pula, pihaknya merancang untuk membina dua bangunan komersial setinggi enam tingkat dengan kos keseluruhan dianggarkan bernilai RM2.4 juta.
“Kos ini termasuk kos tanah dan pembinaan, bagaimanapun kos tanah telah disediakan oleh pihak Kementerian Wakaf Palestin. Bagi kos pembinaan kita memerlukan sumbangan RM1.52 juta bagi kedua-dua projek (Wakaf Al-Mu’minun dan Wakaf Al-Khayr).
“Justeru, pihak MCM memohon jasa baik seluruh rakyat Malaysia termasuk pihak kerajaan dan swasta untuk sama-sama menyumbang kepada dana wakaf ini bagi membolehkan misi projek wakaf ini berjaya dilaksanakan dalam tempoh yang ditetapkan,” rayu Zulkifli.-K! ONLINE.


Dua sindiket penyeludupan minuman keras tumpas
Oleh NUR SHARIEZA ISMAIL

20 April 2021, 8:45 pm
SEPANG – Dua sindiket penyeludupan minuman keras bernilai RM1.89 juta termasuk cukai berjaya ditumpaskan Jabatan Kastam Diraja Malaysia (JKDM) dalam serbuan di beberapa buah gudang di Balakong baru-baru ini.
Penolong Ketua Pengarah Kastam Zon Tengah, Datuk Zazuli Johan berkata, serbuan dilakukan secara berasingan di dua buah gudang di kawasan perindustrian di Balakong pada 5 April lalu.
Beliau berkata, menerusi serbuan pertama, sepasukan pegawai Bahagian Penguatkuasaan JKDM Zon Tengah Unit III (LTAKL) berjaya menyita sebanyak 72,486 liter minuman keras dengan nilai sitaan sebanyak RM431,748 manakala jumlah cukai dielakkan sebanyak RM1.15 juta.
Katanya, sebuah lori dan forklift yang masing-masing dianggarkan bernilai RM60,000 dan RM25,000 turut disita dalam serbuan tersebut.
“Dua suspek terdiri seorang warga tempatan berusia 51 tahun dan warga asing berusia 27 tahun telah ditahan dan dituduh di Mahkamah Majistret Kajang di bawah Seksyen 135(1)d Akta Kastam 1967 dan Seksyen 74(1)(a) Akta Eksais 1976.” katanya di sini hari ini.
Sementara itu, Zazuli berkata, serbuan seterusnya melibatkan sebuah lagi gudang di kawasan sama dengan sebanyak 15,022.8 liter minuman keras bernilai RM75,114 disita.

“Ia membabitkan jumlah cukai dan duti yang dielakkan sebanyak RM234,731.25. Selain itu turut disita, sebuah van dan forklift masing-masing bernilai RM30,000 dan RM25,000.
“Empat suspek terdiri daripada seorang warga tempatan dan tiga warga asing berusia lingkungan 34 hingga 44 tahun ditahan untuk siasatan di bawah Seksyen 135(1)(d) Akta Kastam 1967 dan Seksyen 74 (1)(a) Akta Eksais 1976,” katanya.
Katanya, hasil siasatan mendapati, kesemua minuman keras yang disita adalah diimport dari luar negara tanpa lesen import sah dan tanpa membayar cukai duti ke atasnya. – K! ONLINE


Jururawat maut dirempuh kenderaan pacuan empat roda
Oleh OTHMAN YAHAYA

20 April 2021, 11:47 pm
SUNGAI PETANI – Seorang jururawat maut selepas motosikal ditunggangnya dirempuh sebuah kenderaan pacuan empat roda dalam kejadian di Jalan Sungai Batu-Merbok di sini hari ini.
Dalam kejadian kira-kira pukul 6 petang itu, mangsa, Siti Asmah Abdul Latif, 41, dilaporkan maut di lokasi kejadian akibat kecederaan parah pada anggota badan.
Difahamkan, mangsa dalam perjalanan pulang ke rumah selepas membeli ubat untuk anaknya yang demam.
Ketua Polis Daerah Kuala Muda, Asisten Komisioner Adzli Abu Shah memberitahu, mangsa seorang jururawat di Klinik Kesihatan Merbok yang menunggang motosikal jenis SYM dalam perjalanan dari arah Sungai Batu menghala Taman Lembah Bujang di Merbok.
“Sebaik tiba di lokasi, sebuah kenderaan pacuan empat roda jenis Toyota Hilux yang dipandu laju dari arah bertentangan masuk ke laluan mangsa secara tiba-tiba.
“Kenderaan pacuan empat roda tersebut kemudian merempuh motosikal ditunggang mangsa secara berhadapan sehingga menyebabkan kenderaan berkenaan terbabas ke dalam tali air manakala motosikal mangsa rosak teruk,” katanya di sini hari ini.

Katanya, penunggang motosikal maut serta merta di lokasi kemalangan sementara pemandu kenderaan pacuan empat roda berusia 20 tahun mengalami kecederaan ringan dan dibawa ke Hospital Sultan Abdul Halim di sini untuk menerima rawatan.
“Mayat mangsa dibawa ke Forensik HSAH untuk bedah siasat bagi mengenal pasti punca kematian,” katanya.
Tambahnya, kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih dijalankan. – K! ONLINE


Ventilator mungkin rosak ketika proses pengangkutan
Oleh NOR IDAYU BOSRO

20 April 2021, 8:29 pm
PUTRAJAYA – Kementerian Kesihatan (KKM) mendapati kerosakan ventilator yang diterima hospital-hospital di Sarawak berkemungkinan berpunca daripada proses pengangkutan peralatan tersebut ke fasiliti-fasiliti yang telah ditetapkan.
KKM dalam satu kenyataan berkata, kerosakan juga berkemungkinan berpunca daripada sensor oksigen dan papan litar utama yang sangat sensitif terhadap getaran, suhu serta kelembapan semasa pengangkutan.
Katanya, sebanyak 10 unit ventilator Unit Rawatan Rapi (ICU) sedia ada jenis Draeger Evita 4 itu berada dalam keadaan baik selepas diuji terlebih dahulu sebelum dihantar ke Sarawak.
“Ia sebelum ini digunakan di Hospital Sungai Buloh bagi tujuan kecemasan dan telah dihantar ke beberapa hospital di Sarawak melalui penerbangan Malaysia Airlines pada 12 April lalu.
“Hospital-hospital yang menerima bantuan tersebut adalah Hospital Sarikei (dua unit), Hospital Sibu (lima unit) dan Hospital Bintulu (empat unit),” katanya di sini hari ini.
Mengulas lanjut, KKM berkata, mengambil kira kegunaan peralatan tersebut adalah untuk kegunaan di
ICU sahaja, ventilator tersebut akan disambungkan ke unit saluran udara perubatan (MA4) sebelum digunakan.

“Penggunaan ventilator di wad-wad biasa selain ICU adalah ventilator daripada jenis turbin yang mempunyai pemampat udara dalaman,” katanya.
KKM berkata demikian sebagai maklum balas kepada kenyataan Ahli Dewan Undangan Negeri (ADUN) Bukit Assek, Irene Chang yang mendakwa lapan daripada 10 ventilator yang diberikan KKM kepada Sarawak pada 13 April lalu tidak berfungsi dengan baik.
Sementara itu, KKM berkata, pihaknya kini dalam proses mendapatkan tambahan ventilator baharu bagi memenuhi keperluan peralatan ventilator di seluruh negara termasuklah Sarawak.
“Sebagai tambahan, KKM juga telah menghantar lapan unit ventilator berjenama Weinmenn yang baharu serta lapan unit ICU Patient Monitor ke Hospital Sarikei.
“Sebanyak tiga unit daripada ventilator tersebut telah diuji dan sedang digunakan sehingga kini manakala lima unit lain akan diuji dan ditauliahkan dalam minggu ini,” katanya.
Tambahnya, KKM juga akan menghantar tambahan 11 unit ventilator jenama Sternmed dan Weinmenn yang baharu ke Sarawak dan pengangkutan kesemuanya diuruskan dengan segera. -K! ONLINE


Dua sekolah di Taman Daya diarah tutup
Oleh MOHAMAD FAIZAL HASHIM

20 April 2021, 7:06 pm
JOHOR BAHRU – Dua buah sekolah di Taman Daya, di sini diarahkan tutup selama tujuh hari bermula hari ini susulan terdapat pelajar dijangkiti Covid-19.
Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata, penutupan Sekolah Menengah Kebangsaan (SMK) Taman Daya 3 dan Sekolah Kebangsaan (SK) Taman Daya itu susulan dua beradik yang positif itu menghadiri sekolah berkenaan.
Katanya, difahamkan dua beradik itu adalah kontak rapat kepada nenek mereka yang menghadiri sebuah program di kawasan Kluster Bukit Aliff, di sini.
“Oleh itu, Pejabat Kesihatan Negeri Johor menasihatkan Majlis Keselamatan Negeri untuk mengarahkan kedua-dua sekolah berkenaan untuk tutup selama tujuh hari.
“Sehubungan itu, kontak rapat di kedua-dua buah sekolah termasuk guru-guru telah diarahkan untuk menjalani ujian calitan Covid-19. Setakat ini masih belum ada yang disahkan positif,” katanya.
Beliau berkata demikian kepada pemberita selepas merasmikan Program Bubur Lambuk Johorfm Pandu Lalu Sucinya Ramadan kali ke-22 di Kompleks Penerangan dan Penyiaran Sultan Iskandar, di sini hari ini.

Terdahulu, seramai 159 pelajar daripada lima buah sekolah di sekitar daerah ini yang diarahkan menjalani saringan Covid-19 di Pusat Penilaian Covid-19 di Pasir Gudang dan Bukit Indah, di sini.
Semalam, Pengerusi Jawatankuasa Kesihatan dan Alam Sekitar negeri R.Vidyananthan berkata, arahan itu merupakan tindakan kawalan bagi memastikan tiada penularan berlaku di dalam sekolah yang dikenal pasti.-K! ONLINE


23 individu ponteng puasa diberkas
Oleh MOHAMAD FAIZAL HASHIM

20 April 2021, 7:15 pm
JOHOR BAHRU – Sakit dan tidak larat untuk berpuasa menjadi alasan seramai 23 individu yang ditahan tidak berpuasa oleh penguatkuasa Jabatan Agama Islam negeri Johor (JAINJ) sejak hari pertama Ramadan.
Ketua Penolong Pengarah bahagian penguatkuasaan JAINJ, Dzulkafli Mohamad berkata, kesemua 23 individu yang dikenakan saman hadir itu berusia 20 hingga 50 tahun yang ditahan di seluruh negeri ini.
Katanya, mereka dikesan makan pada waktu siang di bulan Ramadan kebanyakannya di restoran dan warung.
“Bermacam-macam alasan yang mereka berikan kepada anggota penguatkuasa ketika membuat tinjauan antaranya tidak tahan hendak berpuasa, sakit dan lain-lain lagi.
“Kebanyakan kaki ponteng puasa yang ditahan ini adalah individu yang berbeza. Penguatkuasaan dan pemantauan akan diteruskan sepanjang bulan ramadhan, di seluruh daerah,” katanya ketika dihubungi di sini hari ini.
Dzulkafli memberitahu, individu yang ditahan ini akan menerima saman hadir kepada mereka untuk hadir ke bahagian penguatkuasaan JAINJ mengikut tarikh ditetapkan.

Katanya, mereka yang ditahan ini akan dinasihatkan supaya menghormati bulan Ramadan sekalipun tidak larat untuk berpuasa.-K! ONLINE


108 individu dikompaun, dua direman langgar SOP
20 April 2021, 6:55 pm
PETALING JAYA – Seramai 108 individu telah dikenakan kompaun manakala dua lagi direman atas kesalahan ingkar prosedur operasi standard (SOP) Perintah Kawalan Pergerakan (PKP) menerusi operasi pematuhan di seluruh negara, semalam.
Menteri Kanan (Keselamatan), Datuk Seri Ismail Sabri Yaakob berkata, kesalahan paling tinggi yang direkodkan adalah tidak memakai pelitup muka iaitu sebanyak 34 (saman).
“Ia diikuti kesalahan gagal merekod butiran diri atau daftar masuk premis (32), tiada penjarakan fizikal (17), rentas negeri atau daerah tanpa kebenaran (satu) dan lain-lain (26).
“Polis Diraja Malaysia (PDRM) yang mengetuai operasi memaklumkan sebanyak 63,397 pemeriksaan telah dilakukan bagi memantau dan menguat kuasakan pematuhan SOP PKP,” ujarnya dalam satu kenyataan hari ini.
Dalam pada itu, beliau berkata, seramai 23 orang pendatang asing tanpa izin (PATI) diberkas termasuk merampas 11 buah kenderaan darat menerusi Operasi Benteng (Op Benteng) semalam.
“Sebanyak 126 buah bot atau kapal turut dikesan di perairan negara melalui lapan aktiviti penglihatan manakala dua PATI turut diusir melalui satu aktiviti pengusiran.

“Op Benteng yang menumpukan kawalan sempadan negara ini dilaksanakan secara bersama melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain,” ujarnya. – K! ONLINE


Kes meningkat bukan hanya Malaysia
Oleh SITI A'ISYAH SUKAIMI

20 April 2021, 8:22 pm
PUTRAJAYA – Bukan hanya Malaysia, lonjakan kes positif Covid-19 yang meningkat mendadak turut berlaku di beberapa negara.
Menerusi data terbaharu yang diterbitkan oleh Pusat Sains Sistem dan Kejuruteraan (CSSE) Universiti Johns Hopkins, sehingga hari ini, jumlah kes positif di seluruh dunia melonjak kepada 142.71 juta kes dengan angka kematian melebihi 3.04 juta orang.
Ketua Pengarah Kesihatan, Tan Sri Dr. Noor Hisham Abdullah berkata, Amerika Syarikat negara paling teruk terjejas dan berada pada kedudukan tertinggi dari segi jumlah kes dan kematian, masing-masing sebanyak 32,475,043 kes dan 581,542 kes.
“Ia diikuti oleh India pada kedudukan kedua tertinggi dengan 15,317,714 kes dan pertambahan sebanyak 96,982 kes baharu. Pada awal tahun ini, India hanya mencatatkan kurang daripada 20,000 kes baharu, namun kes telah melonjak bermula awal April tahun ini.
“Selain itu, Indonesia mencatatkan jumlah peningkatan kes yang ketara sejak 14 hari lepas, dengan purata sebanyak 5,453 kes,” katanya dalam satu kenyataan akhbar di sini hari ini.
Beliau berkata, Thailand pula merekodkan 1,547 kes baharu dan dua kematian dalam tempoh 24 jam lepas dan jumlah terkini kes baharu itu menjadikan Thailand mencatatkan lebih 1,500 kes harian dalam masa tiga hari berturut-turut selepas hanya mencatatkan purata kes harian kurang dari 100 kes pada 4 April lalu.

“Situasi peningkatan kes yang sama dapat dilihat di Malaysia dengan kes terkini yang direkodkan adalah berjumlah 379,473 kes, iaitu pertambahan kes baharu sebanyak 2,341 kes hari ini,” katanya.
Dalam pada itu, beliau turut menegaskan, tidak timbul sebarang kesangsian terhadap sistem pengurusan data Covid-19 dan data harian yang dikongsikan Kementerian Kesihatan (KKM) kepada umum.
Menurutnya, setiap negara perlu memastikan semua data seharian Covid-19 dan data klinikal kes Covid-19 adalah tepat dan sahih, justeru sistem pengurusan data yang digunakan perlu telus serta mempunyai integriti.-K!ONLINE


Biri-biri berkeliaran ditangkap, dihumban ke dalam lokap
Oleh KOSMO!

20 April 2021, 7:00 pm
TIPPERARY, IRELAND – Seekor kambing biri-biri yang berkeliaran di jalan raya di Ireland kerana tersesat terpaksa bermalam di dalam lokap sebelum ditemukan semula dengan pemiliknya, lapor United Press International kelmarin.
Polis Nasional Ireland  atau lebih dikenali sebagai  Garda berkata, pihaknya mengerahkan anggota ke lokasi sebatang jalan di Tipperary selepas menerima aduan daripada pemandu yang melihat  seekor biri-biri berkeliaran di jalan tersebut.
Haiwan itu ‘ditahan’  dan dibawa ke balai polis berdekatan. Biri-biri tersebut disumbat ke dalam lokap  sementara anggota bertugas mengenal pasti pemiliknya. Biri-biri tersebut diserahkan semula kepada pemiliknya keesokan paginya.
“Haiwan kecil ini dijumpai pada hujung minggu lepas oleh Garda selepas ia terpisah daripada kawanannya.
“Terima kasih kepada pengadu yang menghubungi pihak Garda . Ia telah dijaga dengan baik sepanjang malam dan dipulangkan kepada pemiliknya pagi semalam,” ciap Garda di Twitter. – Agensi


Rakam gambar ‘hantu’ di perhentian bas
Oleh KOSMO!

20 April 2021, 8:00 pm
ZAGREB, CROATIA – Seorang lelaki di Croatia mendakwa merakam gambar kelibat hantu apabila wanita dalam gambarnya mempunyai kaki  lutsinar dan boleh dilihat secara telus, lapor akhbar The Sun semalam.
Daripada gambar yang dikongsi oleh  Ivan Rubil di akaun media sosialnya, garisan penanda perhentian bas dapat dilihat secara jelas menembusi belakang kaki wanita berkenaan.
“Saya memuat naik gambar tersebut ke Facebook dan ada antara rakan-rakan yang mengatakan bahawa terdapat hantu dalam gambar itu.
“Pada mulanya saya tidak dapat melihatnya. Namun, selepas 15 ke 20 minit, barulah saya menyedarinya dan berasa amat terkejut,” katanya.
Rubil kemudiannya berkongsi gambar itu  di akaun media sosial.
“Saya merakam gambar ini kerana berfikir ia agak lucu melihat dua orang biarawati yang kelihatan seperti ingin naik ke atas bas dan memeriksa tiket setiap penumpang bagaikan seorang konduktor.

“Kemudiannya, saya sedar bahawa wanita dalam kot berwarna coklat di belakang mereka berkemungkinan adalah hantu!” tulis Rubil pada kapsyen gambar tersebut.
Gambar tersebut menerima lebih 100,000 tontonan dan berpuluh-puluh komen. – Agensi


Tiada pampasan, peniaga mohon budi bicara isu pindah gerai
Oleh NOR AINNA HAMZAH

20 April 2021, 8:13 pm
REMBAU – Peniaga hasil kampung di Sungai Layang, di sini, yang sudah berniaga lebih 32 tahun memohon pihak bertanggungjawab untuk lebih bertimbang rasa dalam isu perpindahan gerai sedia ada di lokasi berkenaan dengan memberikan lokasi tapak kekal terlebih dahulu.
Perniaga berkenaan, Ahmad Din, 67, berkata, tindakan diarah berpindah itu tanpa disediakan terlebih dahulu tapak kekal amat dikesali memandangkan dia menghimpunkan pelbagai hasil tani penduduk setempat yang tidak putus-putus di hantar kepadanya.
“Jika tak pindah, gerai ini akan dirobohkan dan saya sekeluarga lah yang perlu menanggung kerugian. Sebelum ini saya berniaga dan memperoleh Lesen Pendidikan Sementara (LPS), namun LPS ini sudah gagal diperbaharui pada beberapa tahun lalu.
“Tiada pampasan dan juga perjanjian hitam putih kami bakal berpindah ke mana. Bahkan, mereka kata akan berikan kedai bersaiz 10×10 kaki untuk ruang niaga dan keluasan ini tidak boleh menampung pelbagai produk hasil kampung di kedai ini,” katanya ketika ditemui di Sidang Media Pertubuhan Ikatan Usahawan Kecil dan Sederhana Malaysia (Ikhlas) di Sungai Layang, di sini, petang tadi.
Anak bongsu Ahmad, Siti Aminah Ahmad, 24, berkata, dia berasa sangat sedih apabila mengetahui gerai yang menjadi sumber pendapatan mereka lima sekeluarga sejak dari kecil bakal dirobohkan dan dipindahkan ke lokasi lain.
Menurutnya, dia dan abang keduanya, Mohd Ali Ahmad, 31, kini memang bekerja di gerai berkenaan susulan kedua-duanya kurang sihat.

“Saya merupakan pesakit talasemia major sejak berusia 11 bulan, manakala, abang pula sejak empat tahun lalu perlu menjalani rawatan dialisis. Kami memang bergantung harap kepada hasil jualan di gerai ini.
“Yang peliknya, jika untuk tujuan membesarkan jalan, mengapa hanya sembilan kedai sahaja yang diarahkan berpindah dan bukannya membabitkan kesemua peniaga tepi jalan ini (Seremban-Tampin).-K! ONLINE


Nash terbabit kemalangan di lebuh raya
Oleh NOR AINNA HAMZAH

20 April 2021, 7:18 pm
SEREMBAN – Penyanyi Datuk Nash dikejarkan ke Hospital Tuanku Ja’afar (HTJ) selepas terbabit dalam kemalangan di kilometer 250.8 (arah Utara), Lebuh raya Utara-Selatan, di sini, petang tadi.
Dalam kejadian kira-kira pukul 4 petang itu, mangsa atau nama sebenarnya Nashrudin Elias, 62, mengalami kecederaan di bahagian muka dan mengadu sakit di dada.
Menurut Ketua Polis Daerah Seremban, Asisten Komisioner Mohd. Said Ibrahim, kenderaan yang dinaiki mangsa jenis Toyota Harrier dipercayai terbabas sendiri dan tidak membabitkan kenderaan lain.
“Mangsa dalam perjalanan dari arah Johor menuju ke Kuala Lumpur bersama pemandunya.
“Apabila tiba di lokasi kejadian, kenderaan yang dinaiki mangsa telah melanggar lopak air menyebabkan kenderaan tersebut hilang kawalan lalu terbabas melanggar tembok penghadang jalan di sebelah kiri lebuhraya,” katanya ketika dihubungi, di sini, tadi.
Mohd. Said berkata, akibat kemalangan, mangsa mengalami kecederaan luka di muka dan sakit dada, manakala pemandunya yang merupakan seorang lelaki berumur 33 tahun pula mengalami kecederaan luka-luka ringan.

Kes disiasat di bawah Rule 10 LN 166/59 dan siasatan lanjut masih diteruskan. – K! ONLINE


Kenaikan harga dedak berlaku di peringkat global
Oleh SUBKHI SUDARJI

20 April 2021, 7:10 pm
PUTRAJAYA – Kenaikan harga komponen makanan haiwan ternakan seperti soya dan jagung import yang meningkat ketika ini sehingga memberi kesan kepada harga ayam semasa adalah disebabkan oleh peningkatan harga makanan itu di pasaran dunia.
Menteri Pertanian dan Industri Makanan (MAFI), Datuk Ronald Kiandee berkata, peningkatan harga itu adalah di luar kawalan negara dan  memberi  kesan terhadap rantaian bekalan daripada peringkat penternak sehingga pengguna.
“Kenaikan harga makanan  haiwan  ini  sudah  berlaku  empat  hingga lima   bulan  lalu dan  Kementerian Perdagangan Dan Hal Ehwal  Pengguna (KPDNHEP) juga  telah mengambil  langkah  bagi  menetapkan harga  ayam  RM6.80 sekilo melalui  Skim Harga  Maksimum  Musim Perayaan Hari  Raya  Puasa (SHMMP) 2021 yang dilancarkan semalam, ” katanya.
Beliau berkata demikian pada program pengagihan bubur lambuk MAFI sempena Ramadan dikementeriannya di sini hari ini.
Pada program itu, sebahagian bubur lambuk tersebut juga akan dijadikan menu Iftar MAFI bersama 50 pelajar Tahfiz Maahad Darul Muqri Rawang dan Maahad Tahfiz Addirasah Seremban.
Hadir sama Timbalan Menteri I MAFI,  Datuk Sri  Ahmad Hamzah,  Timbalan Menteri II, Datuk Che Abdullah Mat Nawi serta  Ketua Setiausaha Kementerian, Datuk Haslina Abdul Hamid.

Sementara itu, Kiandee berkata, pemain  industri perlu  mematuhi  harga  kawalan  yang  telah  ditetapkan  dan  pengawalan harga  juga  perlu  dibuat  dalam  rantaian  industri  ini.
“Semalam MAFI dan  KPDNHEP juga telah  mengadakan perjumpaan bersama  pemain  industri  untuk  mengambil  tindakan bagi  mengatasi  masalah harga  runcit  ayam,” ujarnya. – K! ONLINE.


Masjid mukim, surau di Kelantan tutup mulai esok
Oleh MUHAMMAD AYMAN GHAFFA

20 April 2021, 6:22 pm
KOTA BHARU – Majlis Agama Islam dan Adat Istiadat Melayu Kelantan (Maik) mengarahkan semua masjid mukim dan surau di seluruh negeri Kelantan ditutup bermula esok sehingga suatu tarikh yang akan dimaklumkan kelak.
Yang Dipertua Maik, Tengku Tan Sri Mohamad Rizam Tengku Abdul Aziz berkata, pelaksanaan solat Jumaat, solat fardu, solat sunat tarawih dan aktiviti-aktiviti lain tidak dibenarkan sepanjang tempoh itu.
Katanya, arahan itu telah mendapat perkenan daripada Sultan Kelantan, Sultan Muhammad V sebagai Ketua Agama negeri mengikut peruntukan Perkara 6(1) Undang-Undang Perlembagaan Tubuh Kerajaan Kelantan.
“Bagaimanapun, solat Jumaat, solat fardu dan solat sunat tarawih di masjid negeri, bandar serta jajahan masih dibenarkan dengan 50 peratus daripada kapasiti masjid dengan penjarakan fizikal sejauh dua meter.
“Aktiviti-aktiviti lain seperti tazkirah, tadarus al-Quran, iktikaf dan lain-lain tidak dibenarkan,” katanya dalam satu kenyataan hari ini.
Menurut beliau yang juga Tengku Temenggong Kelantan, hanya 17 buah masjid sahaja di seluruh Kelantan dibenarkan untuk aktiviti keagamaan.

Katanya, masjid itu adalah Masjid Muhammadi di Kota Bharu, Masji Al Sultan Ismail Petra (Kubang Kerian), Masjid Al-Ismaili (Pasir Pekan), Masjid Muhammad II (Telipot), Masjid Sultan Mansor (Kampung Sireh), Masjid D’Raja Long Yunus (Langgar) dan Masjid Bandar As-Salam (Pengkalan Chepa).
Beliau berkata, selain itu, Masjid Ismaili di Tumpat, Masjid Mahmoodi (Bachok), Masjid Ibrahimi (Pasir Puteh), Masjid Sultan Yahya Petra (Machang), Masjid Tengku Muhammad Faris Petra (Kuala Krai) dan Masjid Tengku Muhammad Faiz Petra (Gua Musang) turut dibenarkan untuk aktiviti solat.
“Maik juga membenarkan Masjid Sultan Muhammad I di Jeli, Masjid Sultan Muhammad III (Pasir Mas), Masjid Ismail Petra (Tanah Merah) dan Masjid Bandar An-Nur Guchil (Kuala Krai) beroperasi sepanjang tempoh itu.
“Oleh itu, pihak Maik amat mengharapkan kerjasama daripada semua pihak terutama umat Islam dalam melaksanakan ketetapan ini. Tindakan sewajarnya akan diambil atas kegagalan untuk mematuhi prosedur operasi standard ini,” katanya. K! ONLINE.


Berada di luar negara? Sakinah enggan komen, kakak jawab tidak tahu
Oleh MOHAMMAD SHAHEMY AZMI

20 April 2021, 5:55 pm
PETALING JAYA – Sebuah video bersenam yang dikongsikan Sharifah Sakinah dalam Instagramnya menjadi tanda tanya netizen sama ada pelakon kontroversi itu sudah meninggalkan Malaysia.
Menerusi video tersebut, Sakinah bersama tunangnya yang merupakan seorang warganegara Sweden, Michael Hansen sedang melakukan aktiviti bersenam dengan berlatarbelakangkan suasana di luar negara.
Sakinah atau nama sebenarnya Sharifah Nurul Sakinah Syed Abu Bakar Al- Khaired, 32, ketika ditanya Kosmo! Online menerusi aplikasi WhatsApp tentang perkara tersebut bagaimanapun enggan memberikan sebarang komen.
“Hehehe. Tak kot,” tulis berbasa-basi menjawab andaian Kosmo! Online tentang lokasi keberadaannya ketik ini.
Menjengah ke ruangan komen, rata-rata pengikutnya tertanya-tanya jika Sakinah telah berpindah ke luar negara seperti yang pernah dia katakan sebelum ini menerusi program temu bual, Heart2Heart bersama pengacara, Datuk Aznil Nawawi pada Mac lalu.
“Walaupun di mana awak berada, kami sebagai peminat sentiasa mendoakan supaya awak gembira dan selamat dalam apa jua yang awak lakukan. Bergembiralah dengan kehidupan baharu. Semoga diberkati Tuhan,” kata seorang pengguna Instagram.

“Awak dah tinggalkan kami semua? Semoga kekal selamat dan gembira bersama insan tersayang,” kata seorang lagi pengikutnya dalam Instagram.
Sementara itu, kakak kepada Sakinah yang juga merupakan seorang pelakon dan penyampai radio, Sharifah Shahira ketika diminta penjelasan tentang kedudukan adiknya sekarang mengakui langsung tidak menahu tentang perkara tersebut.
“Cuba tanya dia (Sakinah) sendiri. Dia di sana (luar negara) kita tak tahu. Kita di Kuala Lumpur jaga anak-anak dan tak sempat nak jaga Sakinah,” ujar Shahirah atau lebih mesra disapa Shiera.
Secara berseloroh, penyampai Suria FM itu sempat berseloroh meminta bantuan Kosmo! Online untuk memaklumkan kepadanya jika mendapat maklumat tentang kedudukan Sakinah.
“Susah sangat artis antarabangsa. Tolong tanyakan dia kat mana. Kami tengok dekat IG (Instagram) sahaja,” kata Shiera
Ditebak, jika benar Sakinah kini sekarang berada di luar negara, Shiera menjelaskan, ibu kepada seorang itu sudah cukup dewasa dan pandai menjaga diri.
“Dia sudah besar, saya nak rotan ke? Dia pandai jaga diri. Takkan nak ikat dia kat pokok. Ramai budak pergi Jepun umur 16 tahun sebab pertukaran pelajar. Anggaplah dia (Sakinah) pelajar,” kata Shiera.
Shiera turut menitipkan nasihat bersempena bulan Ramadan supaya urusan setiap umat Islam dipermudahkan ketika menempuh pelbagai dugaan di dunia.
Terdahulu, Sakinah ada berkongsikan mengenai masalah kesihatan mental yang dialaminya dan mengakui bakal berpindah ke luar negara apabila berkahwin dengan Michael Hansen.
Menurut Sakinah, masalah penyakit Attention-Deficit Hyperactivity Disorder atau ADHD yang dihidapinya sejak beberapa tahun lalu kini agak teruk dan perlu menjalani rawatan khusus.
Pelakon Aku Yang Kau Gelar Isteri itu memberi alasan, penghijrahan ke luar negara juga bagi menjalani rawatan penyakit yang dihidapinya. Dia turut memohon maaf serta berharap semua pihak memahami masalah kesihatan mental yang dihidapinya.  – K! ONLINE


Cat paling putih di dunia boleh ganti pendingin hawa
Oleh KOSMO!

20 April 2021, 6:33 pm
INDIANAPOLIS, Indiana  – Pasukan saintis Universiti Purdue di negeri Indiana, Amerika Syarikat (AS) mendakwa bahawa mereka berjaya mencipta cat paling putih dan sejuk pernah dihasilkan  di dunia.
Bangunan dicat  warna putih sudah lama disebut sebagai salah satu alternatif untuk menyelesaikan masalah bahang dan kepanasan.
Namun begitu, cat warna putih sedia ada di pasaran hanya memantulkan 80 hingga 90 peratus cahaya matahari dan  tidak menyejukkan bumbung bangunan lebih renda daripada suhu udara, lapor akhbar The Guardian baru-baru ini.
Penciptaan cat paling putih di dunia ini dikatakan mampu mengubah keadaan itu dan membantu menyejukkan udara bangunan yang dicat.
“Cat kami dapat membantu memerangi pemanasan global dengan membantu menyejukkan Bumi yang merupakan faktor paling menarik tentangnya.
“Menghasilkan cat putih paling putih bermaksud cat dapat memantulkan jumlah maksimum cahaya matahari kembali ke angkasa,” kata Profesor Universiti Purdue, Xiulin Ruan kepada The Guardian.

Cat putih itu yang diperkenalkan baru-baru ini dapat memantulkan cahaya matahari sehingga 98.1 peratus dan menyejukkan permukaan dinding sebanyak 4.5 darjah Celsius.
Dalam erti kata lain, ia juga boleh menjadi pengganti pendingin hawa yang berkesan.
“Sekiranya anda menggunakan cat ini untuk menutupi bumbung seluas kira-kira 304 meter persegi, kami menganggarkan anda dapat memperoleh tenaga penyejukan 10 kilowatt.
“Itu adalah kuasa penyejukan yang lebih kuat daripada pendingin hawa berpusat yang digunakan oleh kebanyakan rumah, “kata Xiulin dalam siaran akhbar Universiti Purdue.
Pasukan penyelidik telah mengemukakan paten untuk cat tersebut dan berharap ia akan berada di pasaran dalam masa dua tahun akan datang. – Agensi


Kertas siasatan kes Neelofa diserah semula pada TPR
Oleh EDDY AQMAL MOHAMED HAMIDI

20 April 2021, 5:07 pm
PETALING JAYA – Kertas siasatan berhubung majlis perkahwinan selebriti yang juga usahawan popular, Neelofa dan suaminya Haris Ismail telah diserahkan semula kepada Timbalan Pendakwa Raya (TPR), semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya kini sedang menunggu arahan daripada TPR untuk tindakan selanjutnya.
“Kertas siasatan telah dihantar semula semalam selepas beberapa pertambahan mengikut arahan pihak berkenaan sebelum ini dilakukan.
“Kami akan maklumkan perkembangan kes ini kelak,” katanya kepada Kosmo! ketika dihubungi di sini hari ini.
Terdahulu, satu kertas siasatan mengikut Seksyen 21A Akta Pencegahan Dan Pengawalan Penyakit Berjangkit 1988 (Akta 342) telah dibuka pihak polis selepas majlis perkahwinan pasangan terkenal itu tular dan menerima kecaman daripada netizen.
Dalam majlis perkahwinan gilang-gemilang pada 27 Mac lalu itu, tular beberapa keping gambar memaparkan kegagalan para hadirin untuk mengamalkan prosedur operasi standard (SOP) ditetapkan kerajaan.

Menurut Mohamad Zainal, kesalahan melanggar Akta 342 dan Peraturan di bawahnya bagi kes selebriti Neelofa adalah satu kesalahan yang boleh dikompaun di bawah Seksyen 25 Akta yang sama.
“Pasangan berkenaan juga boleh dituduh di mahkamah yang mana hukumannya adalah penjara tidak melebihi tujuh tahun atau denda tidak melebihi RM100,000 atau kedua-duanya sekali.
“Bagaimanapun terpulang kepada TPR untuk memutuskannya setelah meneliti kertas siasatan yang kita serahkan kepada mereka,” jelas beliau.-K!ONLINE


JPN kesan 200 rekod pendaftaran kelahiran palsu
Oleh MOHD. HUSNI MOHD. NOOR

20 April 2021, 4:53 pm
PUTRAJAYA – Jabatan Pendaftaran Negara (JPN) mengesan 200 rekod pendaftaran kelahiran palsu susulan penahanan dua lelaki termasuk seorang doktor, semalam.
JPN percaya pihaknya dapat menyelesaikan aktiviti sindiket pemalsuan maklumat kelahiran yang dijejaki jabatan itu sejak tahun 2009 berikutan terbongkarnya sindiket itu
Sindiket dikatakan membuat pengesahan palsu maklumat kelahiran dalam Borang Pendaftaran Kelahiran JPN.LM01.
Ketua Pengarahnya, Datuk Ruslin Jusoh berkata, siasatan mendapati, kebanyakan rekod kelahiran palsu itu dibuat di sebuah sebuah klinik swasta di Petaling Jaya, Kuala Lumpur.
Beliau berkata, pihaknya mendapati, sindiket menawarkan anak angkat kepada pasangan yang tidak mempunyai anak dan kemudian didaftarkan sebagai anak kandung.
“Sindiket ini mengenakan bayaran antara RM8,000 hingga RM20,000 bagi setiap urusan pendaftaran palsu kelahiran.

“Doktor yang ditahan itu didapati memasukkan maklumat kanak-kanak serta maklumat pasangan seolah-olah anak tersebut dilahirkan isteri pasangan tersebut.
“Kemudian, ejen bersama-sama pasangan tersebut akan menguruskan pendaftaran kanak-kanak itu di JPN dan kebanyakan bayi yang didaftarkan ini tidak diketahui siapa ibu kandung mereka,” katanya pada sidang akhbar hari ini.
Ruslin berkata, sejak 2009 lagi, pihaknya sudah mengesan sindiket berkenaan malah, sudah meminta ibu bapa anak-anak yang didaftarkan itu tampil memberi kerjasama dan maklumat.
Bagaimanapun, katanya, ibu bapa berkenaan gagal tampil menyebabkan JPN terpaksa menyenaraihitamkam rekod kelahiran kanak-kanak berkenaan.
“Kami akhirnya berjaya mengesan kembali ibu bapa dan kanak-kanak itu selepas mereka tampil untuk mendaftarkan diri di JPN bagi mendapatkan MyKad pada usia 12 tahun.
“Lanjutan itu, seorang doktor dan ejen ditahan masing-masing di Putrajaya dan Melaka bagi membantu siasatan.
“Kami percaya akan dapat mengesan banyak lagi kes pemalsuan rekod kelahiran ini dalam masa terdekat,” katanya.
Katanya, kesemua kanak-kanak berkenaan yang kini berusia antara 12 hingga 16 tahun itu akan ditempatkan di Jabatan Kebajikan Masyarakat (JKM) sebelum proses pendaftaran anak angkat dilakukan mengikut undang-undang sedia ada. -K! ONLINE


PKPD di MTAQ, Kelantan bermula esok
20 April 2021, 6:36 pm
PETALING JAYA – Kerajaan bersetuju untuk melaksanakan Perintah Kawalan Pergerakan Diperketatkan (PKPD) di Maahad Tahfiz Al-Quran Wal Qiraat (MTAQ), Pulai Chondong, Machang, Kelantan bermula esok sehingga 4 Mei depan.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD ini untuk memudahkan Kementerian Kesihatan (KKM) melaksanakan saringan secara bersasar ke atas semua yang terlibat dan seterusnya mengekang penularan jangkitan Covid-19 ke komuniti luar.
“KKM hari ini melaporkan peningkatan kes Covid-19 secara mendadak di Maahad berkenaan dan setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP), kita bersetuju untuk melaksanakan PKPD di kawasan berkenaan.
“Sehingga kini, KKM telah melaksanakan 243 ujian saringan dan daripada jumlah itu, sebanyak 97 kes positif Covid-19 telah direkodkan,” ujarnya dalam satu kenyataan hari ini.
Jelasnya, kerajaan juga bersetuju untuk menamatkan PKPD di Penjara Sri Aman dan Kuarters Kakitangan, Sri Aman, Sarawak seperti yang dijadualkan esok.
“KKM telah melaksanakan 532 ujian saringan dan daripada jumlah itu, secara kumulatifnya 365 kes positif Covid-19 direkodkan.

“KKM juga mengesahkan berlaku penurunan kes, kluster adalah terkawal dan tiada lagi sampel menunggu keputusan manakala kes terakhir telah dilaporkan pada 16 April lalu iaitu sebanyak dua kes,” ujarnya.
Dalam perkembangan sama, katanya, PKPD di Kampung Batu Gong, Siburan, Serian, Sarawak juga akan ditamatkan pada 23 April ini.
“Sepanjang tempoh itu, sejumlah 103 kes positif Covid-19 telah direkodkan hasil daripada keseluruhan 485 ujian saringan yang telah dilakukan oleh KKM.
“KKM juga mengesahkan terdapat penurunan kes dan kluster terkawal dengan kes terakhir telah direkodkan pada 15 April 2021 iaitu tujuh kes,” ujarnya. – K! ONLINE


Bazar ikonik Jalan Hang Tuah ditutup
Oleh DIYANATUL ATIQAH ZAKARYA

20 April 2021, 5:21 pm
MELAKA – Ketua Menteri Melaka, Datuk Seri Sulaiman Md. Ali hari ini meminta pihak penganjur bazar ikonik, Bazar Hang Tuah menutup tapak perniagaan itu susulan lokasi tersebut tidak mendapat sambutan dan dipandang sepi oleh golongan penjaja.
Beliau berkata, pihaknya juga telah meminta Majlis Bandaraya Melaka Bersejarah (MBMB) untuk memindahkan tiga peniaga yang berdaftar di bazar itu ke lokasi lain bagi mengelak menanggung kerugian.
“Perkara ini dalam pengetahuan saya dan kalau betul tiada peniaga, bagi saya eloklah kita buka semula khemah itu (tutup), tak cantik dibiarkan nampak kosong dan suram, malah mungkin akan menimbulkan spekulasi lain.
“Memandangkan sewaan khemah biasanya dicaj mengikut hari, pada saya lebih baik penganjur buka lebih awal daripada menanggung lebih banyak kerugian dan saya juga meminta pihak MBMB untuk membantu mana yang boleh,” katanya.
Beliau berkata demikian ketika ditemui dalam Majlis Menandatangani Perjanjian Projek Pembangunan Perbadanan Kemajuan Negeri Melaka (PKNM) di Bilik Majlis Mesyuarat Kerajaan Negeri (MMKN), Seri Negeri, hari ini.
Jelasnya, sebanyak 100 khemah penjaja telah disediakan, namun hanya tiga peniaga yang berdaftar di kawasan tersebut, manakala selebihnya dipercayai ‘lari’ ke bazar mega seperti di Bazar Klebang.

Ketika diminta untuk mengulas lanjut khabar angin yang mendakwa kononnya berlakunya penipuan antara pihak penganjur dengan penjaja yang menyebabkan bazar tersebut kosong, beliau menafikan perkara tersebut.
“Penganjur bukan tipu tetapi Jalan Hang Tuah ini memang ada sejarahnya. Apabila bazar lebih besar dibuka di tempat lain seperti contoh Klebang yang mempunyai lebih ramai pengunjung, jadi peniaga-peniaga pun ingin berniaga di kawasan yang lebih besar.
“Penganjur Bazar Jalan Hang Tuah ini baru pertama kali anjurkan dan niatnya nak menolong peniaga, tetapi mungkin tidak begitu mengenali ketua penjaja di kawasan berkenaan membuatkan ia tidak mendapat sambutan,”katanya.
Tinjauan Kosmo! di Bazar Jalan Hang Tuah hari ini turut mendapati kawasan khemah penjaja itu kini hanya menjadi tempat parkir kenderaan ‘berbumbung’ yang digunakan oleh orang awam. – K! ONLINE


Kompaun ke atas pelajar bukan untuk aniaya
Oleh ASLIZA MUSA

20 April 2021, 6:00 pm
IPOH – Tindakan kompaun RM1,500 yang dikenakan ke atas enam pelajar Kolej Matrikulasi Perak atas kesalahan tidak memakai pelitup muka semalam, bukan satu penganiayaan kepada mereka.
Pengerusi Jawatankuasa Kesihatan, Sains Alam Sekitar dan Teknologi Hijau negeri, Mohd. Akmal Kamaruddin sebaliknya berkata, tindakan yang dilakukan oleh pihak berkuasa itu adalah bertujuan untuk mengekang penularan wabak Covid-19.
Katanya, meskipun kes itu masih dalam siasatan, pelajar terlibat tidak perlu risau kerana mereka berpeluang membuat rayuan bagi mengurangkan jumlah kompaun tersebut.
“Jangan risau, kita tidak menganiaya mana-mana pihak. Kerajaan negeri sendiri prihatin dengan apa yang berlaku dan siasatan juga sedang dijalankan.
“Antara proses yang boleh mereka lakukan bagi mengurangkan kompaun ialah dengan membuat rayuan. Saya yakin jumlah pengurangan seminimum mungkin akan diberikan dan mampu dibayar pelajar.
“Saya difahamkan ada pelajar yang telah dan sedang membuat rayuan, jika mereka tidak mampu, insya-Allah pihak saya juga boleh membantu untuk membayarnya,” katanya dalam sidang akhbar selepas merasmikan Majlis Pelancaran Op Keselamatan Makanan sempena bulan Ramadan peringkat negeri di bazar Ramadan Dataran Orkid Batu Gajah di sini hari ini.

Menurut beliau, orang ramai diminta bertenang dengan tidak mencetuskan sebarang isu bagi kes tersebut kerana ia dalam siasatan dan boleh diselesaikan dengan baik.
Katanya, tindakan penguatkuasaan oleh pihak berkuasa juga perlu dihormati kerana mereka hanya menjalankan amanah yang diberi. K! ONLINE.


Pemuda UMNO Perak tawar khidmat guaman
Oleh ASLIZA MUSA

20 April 2021, 5:36 pm
IPOH – Sekretariat Undang-Undang dan Perlembagaan Pemuda UMNO Perak sedia menawarkan khidmat guaman percuma kepada enam pelajar Kolej Matrikulasi Perak yang dikenakan kompaun RM1,500 atas kesalahan melanggar prosedur operasi standard (SOP) Covid-19.
Pengerusinya, Faridzul Azlan Abd. Shani berkata, khidmat itu disediakan kepada pelajar terlibat yang dikenakan denda ekoran tidak memakai pelitup muka di kawasan kolej.
Katanya, langkah sewajarnya juga akan diambil memandangkan mereka terkejut dengan tindakan saman oleh anggota penguatkuasa.
“Saya difahamkan, pelajar-pelajar di Kolej Matrikulasi itu terkejut dengan tindakan saman oleh pihak berkuasa di dalam kampus mereka.
“Kehadiran pihak berkuasa sepatutnya ditumpukan kepada isu-isu keselamatan lain di kolej berkenaan tetapi sebaliknya pula berlaku.
“Tindakan tidak bertimbang rasa ini bukan sahaja menyebabkan tekanan malah gangguan emosi dan psikologi kepada pelajar yang telah lima bulan berada dalam kawasan asrama,” katanya dalam kenyataan di sini hari ini.

Menurut beliau, selain mengenakan kompaun, Kementerian Kesihatan (KKM) atau mana-mana pihak berkuasa perlu menggunakan budi bicara semasa menjalankan penguatkuasaan di bawah Akta Pencegahan dan Pengawalan Penyakit Berjangkit 1988.
Sementara itu, Ketua Pengarah Kesihatan, Tan Sri Dr. Noor Hisham Abdullah menerusi ciapan di Twitternya hari ini memberitahu bahawa Jabatan Kesihatan Perak sedang menjalankan siasatan kes berkenaan. – K! ONLINE


Polis buka dua kertas siasatan lukisan mural tidak senonoh
Oleh MOHD YUNUS YAKKUB

20 April 2021, 5:15 pm
KUALA SELANGOR – Polis telah membuka dua kertas siasatan berhubung lukisan gambar tidak senonoh yang dilukis pada dinding Balai Seni Sasaran, di sini.
Ketua Polis Daerah Kuala Selangor, Superintendan Ramli Kasa berkata, ini susulan laporan diterima pihaknya daripada orang awam semalam.
Katanya, siasatan awal dijalankan mendapati permohonan projek lukisan daripada Persatuan Kesenian Sasaran Kuala Selangor telah mendapat kelulusan daripada Majlis Daerah Kuala Selangor (MDKS) pada 22 Mac lalu.
Bagaimanapun, MDKS tidak secara jelas diberitahu bentuk dan jenis mural yang akan dilukis pada dinding tersebut.
“Siasatan dari pelukis lukisan menyatakan bahawa lukisan itu perlu dilukis mengikut lapisan demi lapisan sehingga selesai. Tiada unsur-unsur mural yang dilukis ini mencetuskan perbalahan antara kaum atau menghina mana-mana pihak berkenaan.
“Siasatan lanjut masih dijalankan dan kes kini disiasat mengikut Seksyen 427 Kanun Keseksaan dan Seksyen 233 Akta Komunikasi dan Multimedia,” katanya dalam kenyataan di sini hari ini.

Sementara itu, Yang Dipertua MDKS, Rahilah Rahmat memberitahu, pihaknya memandang serius dakwaan pelayar media sosial mengenai gambar lukisan Balai Seni Sasaran Kuala Selangor yang tular di media sosial.
Beliau menjelaskan maklumat awal yang diterima oleh MDKS pukul 7 malam adalah lukisan tersebut masih dalam 20 peratus proses lakaran dan lukisan tersebut menjadi tular di media sosial.
“Sehubungan itu, MDKS telah mengarahkan pelukis untuk menyiapkan bahagian yang sensitif dengan kadar segera dalam tempoh tiga jam dan disempurnakan pukul 10 malam.
“Lukisan itu telah siap 40 peratus dan dijangka siap sepenuhnya pada atau sebelum 26 April ini,” katanya.
Terdahulu, Kosmo Online melaporkan satu lukisan mural yang memaparkan aksi lucah tiga wanita pada dinding bangunan milik sebuah persatuan seni di Jalan Sungai Buloh, Jeram, Kuala Selangor dekat sini mengundang kecaman netizen dan penduduk setempat. K! ONLINE


Bunuh dan buang mayat rakan serumah kerana dendam
Oleh EDDY AQMAL MOHAMED HAMIDI

20 April 2021, 4:39 pm
SUBANG JAYA – Akibat berdendam kerana sering dibuli, seorang pemuda sanggup membunuh rakan serumahnya sendiri dalam kejadian di sebuah pangsapuri di Jalan Kemajuan di sini kelmarin.
Suspek dengan bantuan rakan subahatnya kemudian tergamak bertindak kejam dengan menyumbat mayat mangsa ke dalam sebuah tong sampah sebelum ditinggalkan di tepi jalan.
Ketua Polis Daerah Subang Jaya, Asisten Komisioner Abd. Khalid Othman berkata, kejadian disedari oleh ibu saudara mangsa berusia 60 tahun selepas gagal menghubungi lelaki itu yang bekerja sebagai tukang masak di sebuah restoran di SS19 di sini.
“Mangsa yang berusia 20 tahun mempunyai rutin harian menghubungi ibu saudaranya itu setiap hari selepas tamat bekerja namun apabila tidak menerima panggilan hari itu dan gagal menghubungi mangsa, wanita berkenaan mula berasa curiga dan membuat laporan polis.
“Susulan laporan yang diterima, pihak polis telah pergi ke rumah mangsa dan mendapati ia berada dalam keadaan berselerak selain turut menemui kesan darah di dalam tandas namun kelibat mangsa tidak ditemui,” katanya pada satu sidang akhbar di Ibu Pejabat Polis Daerah (IPD) Subang Jaya di sini hari ini.
Menurut Abd. Khalid, semakan rakaman televiyen litar tertutup (CCTV) mendapati pada 18 April lalu kira-kira pukul 12 tengah malam, tiga lelaki telah memasuki rumah berkenaan sebelum mangsa pulang 30 minit kemudian.

“Kira-kira satu jam kemudian pula, tiga lelaki berkenaan keluar dari rumah dengan membawa sebuah tong sampah berwarna hitam dan keluar dari kawasan apartment berkenaan.
“Pada keesokan harinya kira-kira pukul 12.35 tengah hari pihak polis telah menemui dokumen peribadi dan dompet milik mangsa di bawah jejambat di SS16/1 iaitu kira-kira 1.5 kilometer dari lokasi kejadian.
“Tidak lama kemudian, sebuah tong sampah berwarna hitam telah ditemui di tepi jalan dekat susur keluar Persiaran Kewajipan dan pemeriksaan lanjut telah menemui sebuah beg hitam yang kemudiannya disahkan mengandungi mayat manusia,” katanya.
Abd. Khalid berkata, siasatan awal mendapati, salah seorang daripada tiga individu yang dilihat memasuki rumah berkenaan adalah rakan serumah mangsa yang juga merupakan suspek utama kejadian.
“Suspek utama ini didapati tidak berpuas hati dan mendakwa sering dibuli oleh mangsa ketika bekerja sebagai tukang cuci di restoran yang sama selain sering ditegur oleh lelaki berkenaan setelah pulang ke rumah.
“Siasatan mendapati, suspek dan dua lagi rakannya telah menunggu sehingga mangsa masuk ke dalam rumah sebelum menjerut lehernya dengan kabel elektrik dan mengheret lelaki berkenaan ke dalam tandas sebelum dia ditikam dan lehernya dikelar,” jelas beliau.
Tambah beliau, kesemua suspek kemudiannya menyumbat mayat mangsa ke dalam sebuah beg berwarna hitam, membalutnya dengan plastik sampah sebelum dimasukkan ke dalam tong sampah lalu dibuang ke tepi jalan.
“Pihak polis kemudiannya berjaya menahan suspek pertama berusia 25 tahun di Kajang, Selangor semalam kira-kira pukul 4 petang, suspek kedua yang juga suspek utama ditahan pada pukul 5.50 petang di Port Dickson, Negeri Sembilan.
“Suspek ketiga dan keempat pula ditahan pada pukul 10 dan 10.30 malam hari yang sama di sekitar ibu negara dan ujian air kencing yang dilakukan mendapati kesemua mereka negatif dadah,” ujarnya.
Tambah Abd. Khalid, suspek pertama direman empat hari hingga 23 April manakala tiga lagi suspek termasuk suspek utama direman sehingga 26 April bagi membantu siasatan di bawah Seksyen 302 Kanun Keseksaan,” tegas beliau. – K! ONLINE


Hanya gimik memasak – MAHB
Oleh NUR SHARIEZA ISMAIL

20 April 2021, 4:05 pm
SEPANG – Video memasak di tempat terbuka seakan-akan di ‘bazar Ramadan’ yang tular dan dikongsikan oleh netizen di Lapangan Terbang Antarabangsa Kuala Lumpur (KLIA) hanyalah gimik semata-mata.
Malaysia Airports Holdings Bhd (MAHB) berkata, gimik memasak dan promosi itu dilakukan salah satu gerai dan minuman yang beroperasi di Terminal KLIA 1 iaitu Eraman Mini Cafe.
Jelas MAHB, aktiviti memasak di kawasan terbuka bangunan adalah dilarang mengikut peraturan dalam Manual Keselamatan Perkhidmatan Bomba dan Penyelamat Lapangan Terbang yang tidak membenarkan dapur api terbuka atau plat panas elektrik digunakan di dalam bangunan terminal.
“Kafe ini hanya mengadakan gimik yang mensimulasikan memasak hidangan tradisional Melayu ‘gulai kawah’ dengan meletakkan kuali di atas dapur tanpa pembakar gas tetapi hanya dengan alat pemanasan menggunakan bahan bakar pemanasan hidangan yang dikenali sebagai gel Sterno.
“Ia sebahagian daripada usaha promosi sempena bulan Ramadan di mana kafe tersebut menawarkan hidangan dan pengalaman seperti ‘bazar Ramadan’ untuk menarik lebih banyak pelanggan ke gerai.
“Semua hidangan dimasak dan disediakan di lokasi berasingan dan dibawa ke Eraman Mini Cafe menjelang waktu gerai dibuka,” katanya.

Menurut MAHB, Eraman Mini Cafe mematuhi prosedur operasi standard (SOP) yang ditetapkan.
“Pemakaian pelitup muka diwajibkan dan setiap pelanggan diberi nombor untuk memastikan kapasiti maksimum kafe tidak dilanggar.
“Kami berharap dengan pernyataan ini dapat memberi penjelasan dan kami ingin menyakinkan semua penumpang dan pelanggan bahawa keutamaan kami adalah keselamatan,” katanya.
Terdahulu, satu video tular mengenai bazar Ramadan yang memaparkan pengusaha gerai memasak di kawasan terbuka dalam bangunan terminal KLIA. – K! ONLINE


Setengah juta petani sudah daftar vaksin Covid-19
Oleh TOREK SULONG

20 April 2021, 4:43 pm
PASIR PUTEH – Hampir 500,000 orang petani dan peladang yang menganggotai 270 Pertubuhan Peladang Kawasan (PPK) di seluruh negara sudah mendaftar Program Imunisasi Covid-19 Kebangsaan (PICK).
Pengerusi Lembaga Pertubuhan Peladang  (LPP), Datuk Dr. Nik Muhammad Zawawi Salleh berkata, jumlah itu menunjukkan bahawa golongan petani di negara ini menerima baik saranan kerajaan untuk mengelakkan penularan wabak Covid-19.
Menurutnya, pendaftaran vaksin itu dilakukan menerusi pelbagai kaedah terutamanya melalui aplikasi MySejahtera selain mendapat khidmat klinik kesihatan berdekatan.
“LPP memandang serius agenda utama kerajaan dalam memerangi Covid-19. Justeru, kita telah mengarahkan pegawai di PPK membantu petani dan peladang bagi  memudahkan mereka mendaftar untuk mendapatkan suntikan vaksin.
“Kaedah ini penting memandangkan tidak ramai petani terutamanya mereka di kawasan kampung memiliki kemudahan internet atau gajet canggih untuk pendaftaran,” katanya.
Beliau berkata demikian kepada pemberita selepas melakukan lawatan di Kampung Gong Jering, Selising di sini hari ini.

Dalam lawatan itu, Dr. Nik Muhammad Zawawi meluluskan peruntukan berjumlah RM40,000 bagi membina jalan sejauh 500 meter untuk kemudahan petani membawa hasil pertanian mereka ke bandar-bandar.
Selain itu, dana sebanyak RM3,000 turut disumbangkan untuk membina dewan serbaguna di kampung berkenaan.
Mengulas lanjut, beliau yang juga ahli Parlimen Pasir Puteh berkata, setakat ini, dianggarkan seramai 500 orang petani di seluruh negara yang masih belum mendaftar menerusi PICK.
“Kita akan memastikan semua petani mendaftar program vaksin sebelum hujung tahun ini,” katanya. – K! ONLINE


Sindiket penipuan tawar pekerja sambilan Lazada
Oleh MOHD YUNUS YAKKUB

20 April 2021, 4:45 pm
SHAH ALAM – Polis Selangor mengesan kewujudan sindiket penipuan tawaran kerja sebagai pekerja sambilan platform e-dagang, Lazada sejak Februari lalu.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata, modus operandi mereka adalah menyamar sebagai ejen pencari kerja dengan mangsa kononnya akan diberikan beberapa tugasan untuk diselesaikan mereka.
Katanya, sindiket juga menjanjikan keuntungan di antara 8 peratus hingga 15 peratus kepada mangsa selepas melengkapkan tugasan itu.
“Mangsa dikehendaki membayar beberapa kos bagi membolehkan mereka memperolehi pulangan yang dijanjikan.
“Bermula 6 Februari hingga hari ini, pihak kami telah membuka 23 kertas siasatan melibatkan kerugian RM219,271.15 daripada sindiket ini,” katanya dalam kenyataan di sini hari ini.
Kata Muhammad Yazid, mangsa terdahulu akan menerima satu pesanan ringkas melalui aplikasi WhatsApp yang menawarkan kerja sambilan dengan pautan yang perlu ditekan untuk menghubungi sindiket tersebut.

Setelah pautan ditekan, pihak sindiket akan menawarkan kerja sambilan sebagai ejen pembelian dalam talian dengan mangsa akan menerima satu gambar barang yang dijual di dalam laman Lazada.
“Sindiket akan mengarahkan mangsa membayar harga barangan yang tertera di dalam gambar seperti dalam pesanan WhatsApp. Pembayaran ke atas barangan tersebut akan dibuat terus ke dalam akaun sindiket tanpa melalui platform Lazada.
“Mangsa diperjelaskan sindiket bahawa tujuan pembayaran barang itu bukan untuk pembelian sebaliknya bertujuan menaikkan rating barangan tersebut dalam platform e-dagang itu,” katanya.
Jelas beliau, kebiasaannya mangsa akan menerima pulangan semula kos yang dibayar seperti komisen seperti dijanjikan untuk tugasan pertama dan kedua.
“Bagaimanapun, sindiket akan berdolak-dalik untuk membuat bayaran untuk tugasan ketiga dan seterusnya sebelum gagal dihubungi.
“Orang ramai supaya berhati-hati ketika berurusan mencari pekerjaan sambilan terutama melalui sistem dalam talian. Selain itu, boleh menyemak laman sesawang https://ccid.rmp.gov.my/semakmule untuk urusan melibatkan akaun bank dan nombor telefon bagi mengelak ditipu,” jelasnya. – K!ONLINE


Empat ekor lembu jantan seludup dirampas
Oleh YATIMIN ABDULLAH

20 April 2021, 4:50 pm
RANTAU PANJANG – Pasukan Gerakan Am (PGA) Batalion 7 merampas empat ekor lembu jantan dipercayai diseludup dari negara jiran berhampiran pangkalan haram Jeram Perdah 2 di sini pagi tadi.
Pegawai Pemerintah PGA Batalion 7, Superintendan Azhari Nusi berkata, rampasan lembu seberat 450 kilogram bagi setiap ekor dan bernilai RM25,200 itu dijalankan pada pukul 4 pagi.
Katanya, sebelum rampasan dijalankan, anggota PGA melihat sekumpulan lelaki sedang mengheret beberapa ekor lembu menggunakan perahu menyeberangi Sungai Golok dari arah negara jiran ke negara ini.
Menurutnya, anggota PGA kemudian telah mengekori kumpulan lelaki yang sedang mengheret lembu dalam keadaan gelap.
“Menyedari kehadiran PGA, mereka terus bertindak melarikan diri ke dalam semak berhampiran.
“Hasil pemeriksaan di kawasan berdekatan mendapati mereka membawa masuk empat ekor lembu jantan secara haram ke negara ini,” katanya dalam satu kenyataan di sini hari ini.

Azhari memberitahu, kesemua haiwan itu di bawa ke Balai Polis Jeram Perdah untuk tindakan lanjut oleh Jabatan Perkhidmatan Kuarantin dan Pemeriksaan Malaysia (Maqis).
Katanya, kes disiasat mengikut Seksyen (11) (1) Akta Maqis 2011. – K! ONLINE


Vanidah gesa SMK Convent Bukit Nanas diselamatkan
Oleh MOHAMMAD SHAHEMY AZMI

20 April 2021, 3:49 pm
PETALING JAYA – Pelakon Vanidah Imran sedih dan berang terhadap segelintir pihak yang disifatkan tamak berhubung isu pajakan tanah tapak Sekolah Menengah Kebangsaan Convent Bukit Nanas, Kuala Lumpur atau CBN.
Menerusi satu hantaran yang dimuat naik dalam Instagramnya, pelakon filem Perempuan Melayu Terakhir itu tidak berpuas hati apabila sekolah terbabit tidak akan diberikan pajakan tanah selepas tarikh luput pada 6 September tahun ini.
“Kenapa? Pihak mana yang sangat tamak untuk mendapatkan tanah (tapak sekolah)? Sekolah tersebut mempunyai surat sokongan daripada Kementerian Pendidikan. Jadi saya tidak faham kenapa lessen pajakan tanah tidak dapat diperbaharui?” katanya.
Ujar aktres berusia 47 tahun itu lagi, Kuala Lumpur bakal kehilangan sebuah lagi bangunan ikonik dengan seni bina menarik jika CBN dirobohkan untuk tujuan pembangunan.
“Jika CBN dirobohkan, Kuala Lumpur akan kehilangan sebuah lagi bangunan yang memiliki seni bina menarik. Kuala Lumpur bakal luput dengan bangunan-bangunan bersejarah seperti Le Coq d’Or Mansion yang kini telah dibangunkan menjadi hotel.
“Bangunan ikonik Penjara Pudu (Jalan Hang Tuah) yang telah dirobohkan dan bakal menjadi penempatan mewah (saya tertanya-tanya adakah roh daripada penjara pudu akan berkeliaran di situ) dan Tasputra Perkim milik Allahyarham Tunku Abdul Rahman Putra Al-Haj yang kini dibina sekolah antarabangsa,” tulis Vanidah.

Ujar Vanidah, dia berpendapat bahawa naratif negara ini perlu diubah untuk menjadi sebuah negara yang bangga dengan identiti, budaya dan warisan sejarah tersendiri.
Sebagai informasi, sekolah perempuan yang ditubuhkan pada tahun 1899 tersebut merupakan antara sekolah tertua di Malaysia.
Bagaimanapun, media melaporkan bahawa sekolah terbabit memfailkan tuntutan mencabar keputusan kerajaan yang tidak memperbaharui pajakan tapaknya di Jalan Bukit Nanas.
Pihak sekolah mendakwa keputusan kerajaan untuk tidak memperbaharui pajakan berkenaan melanggar hak kebebasan asasi dan hak rakyat untuk mendapat pendidikan. -K! ONLINE


Guru mesti daftar MySejahtera untuk terima suntikan vaksin – KJ
Oleh DIYANATUL ATIQAH ZAKARYA

20 April 2021, 4:10 pm
MELAKA – Para guru tetap perlu membuat pendaftaran sebagai penerima vaksin Covid-19 melalui aplikasi MySejahtera untuk menerima suntikan dalam fasa kedua Program Imunisasi Covid-19 Kebangsaan (PICK) yang bermula semalam.
Menteri Penyelaras PICK, Khairy Jamaluddin Abu Bakar berkata, walaupun kerajaan telah bersetuju memberi keutamaan kepada golongan itu, data pendaftaran tersebut diperlukan untuk diselaraskan dengan senarai Kementerian Pendidikan.
Jelasnya, senarai penerima itu sedang disiapkan untuk dimasukkan ke dalam sistem agihan vaksin sebelum guru terbabit diberikan tarikh bagi menerima suntikan.
“Saya sedang menunggu senarai penerima tersebut daripada Kementerian Pendidikan iaitu melibatkan kira-kira 500,000 guru.
“Bagaimanapun para guru ini mesti mendaftar di MySejahtera, kita akan masukkan nama mereka dalam keutamaan untuk senarai penerima suntikan Covid-19,” katanya pada sidang akhbar selepas melakukan lawatan sempena PICK fasa kedua di Dewan Tun Ali di sini hari ini.
Semalam beliau mengumumkan, lebih 500,000 guru di sektor pendidikan awam dan swasta akan disenaraikan sebagai penerima vaksin dalam fasa dua PICK yang bermula semalam.

Khairy berkata, setakat ini seramai 11,902 daripada 54,537 guru yang mempunyai penyakit kronik telahpun menerima suntikan dos pertama, manakala selebihnya akan diberikan suntikan vaksin Covid-19 itu pada bulan ini.
Dalam pada itu, beliau berkata, sekurang-kurangnya 95 peratus daripada petugas barisan hadapan (frontliners) telah menerima dos pertama pada fasa pertama.
“Kita akan selesaikan sepenuhnya vaksinasi kepada frontliners pada bulan ini, baki yang tinggal telah terima dos yang pertama dan sedang menunggu untuk melengkapkan dos kedua,” jelasnya. – K! ONLINE


Reka cerita disamun, pembantu kedai makan ditahan polis
Oleh MOHD SYALMIZI HAMID

20 April 2021, 4:48 pm
SEBERANG PERAI – Seorang lelaki ditahan polis hari ini selepas didapati membuat laporan palsu mendakwa dirinya disamun sekumpulan lelaki awal pagi tadi.
Pembantu kedai makan berusia 21 tahun itu ditahan di Jalan Besar, Telok Air Tawar Butterworth di sini kira-kira pukul 11 pagi bagi membantu siasatan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek membuat laporan polis kononnya dia disamun empat lelaki ketika menunggang motosikal di Jalan Permatang Tok Jaya, Penaga, Kepala Batas di sini kira-kira pukul 1.40 pagi.
Menurutnya, suspek mendakwa dia diacukan pisau pada leher dan empat lelaki bermotosikal sebelum mengambil begnya yang mengandungi wang RM1,300 dan sebuah telefon pintar.
“Bagaimanapun siasatan lanjut polis mendapati dia sebenarnya membuat laporan palsu kerana telah menggunakan wang majikan sebanyak RM1,000 untuk kegunaan sendiri,” katanya ketika dihubungi hari ini.
Beliau berkata, kes disiasat mengikut Seksyen 17 Kanun Keseksaan. – K! ONLINE


Suami kaki botol pukul isteri selepas berang ditegur
Oleh EDDY AQMAL MOHAMED HAMIDI

20 April 2021, 4:34 pm
SUBANG JAYA – Tindakan seorang wanita menegur suaminya agar tidak meminum minuman keras dan mabuk di rumah mereka di Kampung Orang Asli Sungai Rasau Hilir, Puchong di sini Sabtu lalu akhirnya membawa padah selepas dia dipukul oleh lelaki berkenaan.
Ketua Polis Daerah Subang Jaya, Asisten Komisioner Abd. Khalid Othman berkata, kejadian berlaku kira-kira pukul 11 malam selepas wanita berusia 22 tahun itu terlihat suaminya meminum minuman keras di dalam rumah.
“Mangsa kemudiannya menegur suspek agar tidak berbuat demikian namun berlaku pertengkaran yang seterusnya membawa kepada salah faham apabila suspek mula menuduh mangsa mempunyai skandal di tempat kerjanya.
“Suspek yang berang kemudiannya telah menumbuk dahi dan menendang badan mangsa sebelum mengugut akan mengambil senapang dan menembak wanita itu serta keluarganya,” katanya ketika dihubungi Kosmo! di sini hari ini.
Susulan kejadian itu, mangsa kemudiannya membuat laporan polis keesokan harinya yang membawa kepada penahanan suspek berusia 40 tahun itu.
Menurut Abd. Khalid, pemeriksaan yang dilakukan tidak menjumpai senjata yang dikatakan itu dan ugutan tersebut hanya dibuat secara lisan malah mangsa juga tidak mengetahui sama ada suaminya memiliki senjata api atau tidak.

“Suspek yang bekerja sebagai pemandu lori itu telah ditahan reman selama dua hari sehingga hari ini bagi membantu siasatan di bawah Seksnyen 506 dan 323 Kanun Keseksaan,” tegas beliau. – K! ONLINE


Tular lelaki mati dipijak gajah bukan di Malaysia
Oleh MASTURAH SURADI

20 April 2021, 3:34 pm
MERSING – Jabatan Perlindungan Hidupan Liar dan Taman Negara (Perhilitan) Johor menafikan video tular yang memaparkan seorang lelaki mati dipijak gajah yang didakwa berlaku di Felda Tenggaroh, Mersing di sini.
Pengarah Perhilitan Johor, Salman Saaban berkata, video berkenaan sebaliknya berlaku di Thailand pada 15 April lalu.
“Semakan telah dibuat dan mengesahkan kejadian bukannya di Felda Tenggaroh, Mersing.
“Berdasarkan video ini adalah disyaki ianya berlaku di luar negara iaitu di Thailand,” katanya ketika dihubungi hari ini.
Terdahulu, tular rakaman video berdurasi 2.27 minit yang memperlihatkan seorang lelaki cuba memberi makan kepada seekor gajah namun haiwan tersebut bertindak menyerang mangsa sehingga mati.
Melalui rakaman suara yang tular bersama video berkenaan memaklumkan kejadian berlaku di Felda Tenggaroh, Mersing.

Salman berkata, laporan akhbar tempatan Bangkok Post turut melaporkan berkenaan kejadian itu yang berlaku pada Khamis ketika lelaki berkenaan cuba memberi makan haiwan itu di Nakhon Ratchasima, Thailand.
“Saya menasihatkan agar orang ramai tidak terlalu ghairah untuk menyebarkan berita-berita yang tidak pasti kebenarannya atau berita palsu kerana ia akan menimbulkan keresahan yang tidak berasas kepada orang ramai.
“Orang ramai dinasihatkan agar meyemak terlebih dahulu dengan pihak berkuasa bagi mengesahkan sebarang berita yang diterima,”katanya.-K! ONLINE


2,341 kes baharu positif Covid-19
Oleh SITI A'ISYAH SUKAIMI

20 April 2021, 3:21 pm
PUTRAJAYA – Kes harian negara kekal merekodkan angka melebihi 2,000 dengan 2,341 kes hari ini, menjadikan jumlah kes positif Covid-19 sebanyak 379,473 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan angka tertinggi sebanyak 600 kes, diikuti oleh Selangor sebanyak 539 kes dan Kelantan sebanyak 429 kes.
“Seterusnya, Kuala Lumpur (344 kes), Johor (102 kes), Pulau Pinang (92 kes), Sabah (82 kes), Kedah (44 kes), Perak (34 kes), Melaka (19 kes), Pahang dan Negeri Sembilan (masing-masing 17 kes) serta Terengganu (15 kes).
“Perlis dan Putrajaya pula masing-masing tiga kes baharu dan Labuan satu kes dilaporkan hari ini,” katanya pada ciapan Twitter beliau di sini hari ini. – K! ONLINE


Belacan rahsia ‘handsome’, sihat – Mat Sentol
Oleh KHAIRUL MOHD. ALI

20 April 2021, 3:27 pm
JOHOR BAHRU – Mat Sentol atau nama sebenarnya Abdul Rashid Yahya mendedahkan rahsia dia untuk kekal sihat dan ‘handsome’ sehingga hari ini iaitu dengan banyak makan belacan.
Seniman legenda berusia 88 tahun itu berseloroh demikian ketika menerima kunjungan Pengerusi Pembangunan Wanita, Keluarga dan Masyarakat Johor, Zaiton Ismail dan Jabatan Kebajikan Masyarakat (JKM) Johor.
Kata-kata spontannya itu dibalas dengan gelak tawa oleh Zaiton dan tetamu lain termasuk pemberita ketika ditemui di kediamannya di Jalan Rajawali, Larkin Jaya di sini hari ini.
Mat Sentul memberitahu, penduduk Melaka terutamanya di kawasan Tanjung Kling ramai sihat dan ‘handsome’ kerana selalu makan belacan.
“Saya suka berjalan-jalan dan pada bulan Ramadan ini suka mengunjungi bazar untuk mencari kuih tradisional, tetapi saya tak suka makan kek.
“Saya tiada penyakit kencing manis atau darah tinggi cuma lutut saya tidak kuat untuk berdiri lagi,” katanya.

Terdahulu, Zaiton memaklumkan JKM akan menyalurkan bantuan bulanan sebanyak RM500 kepada Mat Sentol bermula bulan depan.
Katanya, bantuan itu diharapkan dapat meringankan beban yang dilalui seniman veteran itu. – K! ONLINE


Maut dirempuh lori pasir tiba-tiba mengundur
Oleh NIK NUR IZZATUL HAZWANI NIK ADNAN

20 April 2021, 3:18 pm
DUNGUN – Seorang lelaki maut selepas motosikal jenis Yamaha Lagenda dinaikinya dirempuh oleh sebuah lori muatan pasir yang tiba-tiba berundur selepas melalui laluan berbukit di Kampung Binjai di sini semalam.
Dalam kejadian pada pukul 1.30 tengah hari itu, Mohd. Sofian Nurudin, 52, yang berasal dari Kampung Tok Gebok, Ajil, Hulu Terengganu mengalami kecederaan parah di bahagian kaki dan beberapa anggota badan.
Ketua Polis Daerah Dungun, Superintendan Baharudin Abdullah berkata, Mohd. Sofian yang bekerja sendiri meninggal dunia tidak lama selepas menerima rawatan di Unit Rawatan Rapi Hospital Dungun di sini.
“Kejadian dikatakan berlaku selepas pemandu lori membawa muatan pasir tidak dapat mengawal kenderaannya sewaktu melalui laluan berbukit berhampiran sebuah ladang getah di Kampung Binjai.
“Lori itu kemudiannya mengundur sebelum merempuh motosikal jenis Yamaha Lagenda dinaiki mangsa yang berada di belakangnya,” katanya kepada Kosmo! di sini hari ini.
Baharudin berkata, pemandu lori berusia 35 tahun yang berasal dari Kampung Pulau Serai di sini tidak mengalami sebarang kecederaan.

Beliau berkata, mayat Mohd. Sofian telah dihantar ke Unit Forensik Hospital Dungun untuk dibedah siasat. – K! ONLINE


Cubaan memalsukan borang rentas negeri untuk rakan gagal
20 April 2021, 3:13 pm
PETALING JAYA – Cubaan seorang lelaki memalsukan borang rentas negeri bagi membolehkan rakannya, seorang wanita warga asing bergerak ke Pulau Pinang gagal apabila kedua-duanya diberkas polis malam tadi.
Lelaki tempatan dan wanita warga Vietnam yang masing-masing berusia 38 dan 41 tahun itu diberkas oleh Ibu Pejabat Polis Daerah (IPD) Cheras selepas mendapati borang yang dikemukakan wujud keraguan yang tidak munasabah.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, kejadian berlaku sekitar pukul 10 malam ketika lelaki tersebut cuba untuk membeli tiket bas ke Pulau Pinang di Terminal Bersepadu Selatan (TBS), Salak Selatan untuk wanita itu.
“Ketika berada di kaunter, kakitangan yang bertugas mendapati borang rentas negeri yang dikeluarkan oleh Polis Diraja Malaysia (PDRM) kepada lelaki itu agak meragukan.
“Ekoran itu, petugas berkenaan telah membawa kedua-duanya ke Pondok Polis TBS untuk siasatan lanjut,” ujarnya dalam satu kenyataan hari ini.
Jelasnya, hasil siasatan lanjut pihak polis mendapati borang rentas negeri tersebut pernah dikeluarkan sebelum ini, namun terdapat beberapa pindaan telah dibuat ke atas borang berkenaan.

Justeru itu, kedua-duanya telah ditahan dan dimasukkan ke lokap IPD Cheras untuk siasatan lanjut di bawah Seksyen 22 (d) Akta 342.
Katanya, tahanan reman di bawah Seksyen 117 Kanun Prosedur Jenayah (KPJ) telah dibenarkan selama satu hari ke atas lelaki tersebut, manakala bagi wanita itu pula dibenarkan selama empat hari bermula hari ini.
“Saya ingin memberi peringatan kepada orang ramai agar sentiasa mematuhi prosedur operasi standard (SOP) yang ditetapkan dan arahan semasa pihak berkuasa dalam sama-sama menangani penularan penyakit Covid-19 ketika ini,” ujarnya. – K! ONLINE


Minyak sawit melimpah di Plaza Tol Juru
Oleh MOHD SYALMIZI HAMID

20 April 2021, 2:33 pm
SEBERANG PERAI – Minyak sawit yang dibawa oleh sebuah lori tangki melimpah keluar apabila tangkinya bocor selepas kenderaan itu hilang kawalan dan melanggar Plaza Tol Juru, Lebuh Raya Utara-Selatan arah utara dekat Bukit Mertajam di sini hari ini.
Menurut jurucakap Jabatan Bomba dan Penyelamat negeri, pihaknya menerima panggilan berhubung kejadian itu pada pukul 12.05 tengah hari sebelum bergegas ke lokasi.
“Ketika bomba tiba, terdapat kebocoran minyak masak pada sebuah lori tangki muatan 20,000 liter disebabkan lori tangki tersebut telah melanggar tiang sisi plaza tol.
“Pemandunya iaitu lelaki berusia 50-an mengalami kecederaan ringan pada kaki dan dikejarkan ke hospital,” katanya kepada pemberita hari ini.
Jurucakap itu berkata, pihaknya bersama pasukan pengendali lebuh raya menjalankan kerja-kerja menghentikan kebocoran berkenaan dan pembersihan di kawasan tumpahan minyak tersebut sehingga selesai.
Menurutnya, operasi oleh pasukan dari Balai Bomba dan Penyelamat Perai itu ditamatkan pukul 1.30 petang.

Sementara itu, menurut laman Twitter Lembaga Lebuhraya Malaysia, kejadian itu menyebabkan aliran trafik ke arah utara perlahan sejauh kira-kira 3 kilometer. – K! ONLINE


Lukisan mural lucah cemar kesucian Ramadan
Oleh AHMAD SHAHERMAN SHAMSURI

20 April 2021, 2:27 pm
PETALING JAYA – Satu lukisan mural yang memaparkan aksi lucah tiga wanita pada dinding bangunan milik sebuah persatuan seni di Jalan Sungai Buloh, Jeram, Kuala Selangor dekat sini mengundang kecaman netizen dan penduduk setempat.
Gambar kurang sopan berkenaan mula tular di laman sosial Facebook Jabatan Netizen Negara sejak semalam selepas ia dimuat naik oleh seorang netizen dipercayai penduduk setempat.
Hantaran tersebut memaparkan lukisan mural tiga wanita berbogel pada dinding bangunan tersebut dan sebahagiannya ditutupi dengan kanvas.
Kosmo! difahamkan, lukisan mural itu belum siap sepenuhnya, namun tindakan pemilik bangunan yang mendedahkan sebahagian lukisan tidak bermoral itu telah mengundang kemarahan netizen.
Dakwa netizen, jika lukisan tersebut belum siap, sepatutnya perlu ditutupi sepenuhnya kanvas kerana ia boleh mengudang pelbagai reaksi negatif.
Ada juga sesetengah netizen mendakwa pemilik sengaja mencetuskan kemarahan orang ramai serta berniat jahat dengan sengaja mencetuskan kontroversi ketika umat Islam sedang menunaikan ibadah puasa.

Pada masa sama, mereka mahu pihak berkuasa mengambil tindakan tegas kepada pemilik bangunan dan berharap agar perkara itu dapat diselesaikan segera.
Sementara itu, Timbalan Ketua Polis Kuala Selangor, Deputi Superintendan Mohd. Ambia Nordin ketika dihubungi mengesahkan kejadian itu.
Menurut beliau, satu laporan polis dibuat oleh penduduk kampung semalam kira-kira pukul 10.41 malam selepas melihat perkara itu mencabar agama Islam sebagai agama persekutuan serta telah melanggar prinsip rukun negara.
Tambah Mohd. Ambia, pihaknya akan menyiasat perkara itu dan sebarang perkembangan lanjut akan dimaklumkan selepas ini. – K! ONLINE